text:
CHITSAUKO 18
Kubhabhatidzwa uye Ukama Hwako naMwari
Munhu anofanira kubhabhatidzwa sei kuti ave muKristu?
Kuti ukwanise kubhabhatidzwa, matanho api aunofanira kutora?
Munhu anozvitsaurira sei kuna Mwari?
Ndechipi chikonzero chaicho nei munhu achifanira kubhabhatidzwa?
1. Nei mukuru mukuru wedare wokuItiopiya akakumbira kubhabhatidzwa?
“TARIRA! Mvura zhinji; chii chinonditadzisa kubhabhatidzwa?” Mubvunzo iwoyo wakabvunzwa nomukuru mukuru wedare wokuItiopiya muzana remakore rokutanga. MuKristu ainzi Firipi akanga amuratidza kuti Jesu ndiye aiva Mesiya akapikirwa. Abayiwa mwoyo nezvaakanga adzidza muMagwaro, murume wacho wokuItiopiya akaita maererano nezvaakanga adzidza. Akaratidza kuti aida kubhabhatidzwa!—Mabasa 8:26-36.
2. Nei uchifanira kufunga zvakadzama nezvorubhabhatidzo?
2 Kana wakanyatsodzidza zvitsauko zvokutanga zvebhuku rino nomumwe weZvapupu zvaJehovha, unganzwa wagadzirira kubvunza kuti, ‘Chii chinonditadzisa kubhabhatidzwa?’ Kusvika iye zvino wadzidza nezvechipikirwa cheBhaibheri choupenyu husingaperi muParadhiso. (Ruka 23:43; Zvakazarurwa 21:3, 4) Wadzidzawo nezvemamiriro ezvinhu echokwadi evakafa uye tariro yorumuko. (Muparidzi 9:5; Johani 5:28, 29) Zvichida wave uchishamwaridzana neZvapupu zvaJehovha pamisangano yazvo yeungano uye wazvionera kuti vanonamata sei zvechokwadi. (Johani 13:35) Zvinotonyanya kukosha ndezvokuti zvichida wakatotanga kuva noukama hwomunhu oga naJehovha Mwari.
3. (a) Jesu akarayirei vadzidzi vake? (b) Rubhabhatidzo rwomumvura runoitwa sei?
3 Ungaratidza sei kuti unoda kushumira Mwari? Jesu akaudza vateveri vake kuti: “Endai munoita kuti vanhu vemarudzi ose vave vadzidzi, muchivabhabhatidza.” (Mateu 28:19) Jesu pachake akaratidza muenzaniso nokubhabhatidzwa mumvura. Haana kusaswa mvura, uye haana kungodirwa mvura mumusoro. (Mateu 3:16) Shoko rokuti “bhabhatidza” rinobva mushoko rechiGiriki rinoreva “kunyudza.” Saka rubhabhatidzo rwechiKristu runoreva kunyatsonyudzwa mumvura.
4. Rubhabhatidzo rwomumvura runoratidzei?
4 Vose vanoda kuva noukama naJehovha Mwari vanofanira kubhabhatidzwa mumvura. Rubhabhatidzo runoratidza pachena chido chako chokushumira Mwari. Runoratidza kuti unofara kuita zvinoda Jehovha. (Pisarema 40:7, 8) Zvisinei, kuti ukwanise kubhabhatidzwa, pane matanho chaiwo aunofanira kutora.
ZIVO UYE KUTENDA ZVINODIWA
5. (a) Nderipi danho rokutanga rokuti ukwanise kubhabhatidzwa? (b) Nei misangano yechiKristu ichikosha?
5 Wakatotanga kutora danho rokutanga. Sei? Nokuwana zivo pamusoro paJehovha Mwari naJesu Kristu, zvichida nokudzidza Bhaibheri zvakarongeka. (Johani 17:3) Asi pachine zvakawanda zvokuti udzidze. VaKristu vanoda kuti ‘vazadzwe nezivo yakarurama pamusoro pokuda kwaMwari.’ (VaKorose 1:9) Kupinda misangano yeungano yeZvapupu zvaJehovha kunokubatsira zvikuru pakuita izvi. Zvinokosha kuti upinde misangano yakadaro. (VaHebheru 10:24, 25) Kupinda misangano nguva dzose kuchakubatsira kuwedzera zivo yako pamusoro paMwari.
6. Unofanira kuva nezivo yeBhaibheri yakawanda zvakadini kuti ukwanise kubhabhatidzwa?
6 Chokwadi, haufaniri hako kuziva zvose zviri muBhaibheri kuti ukwanise kubhabhatidzwa. Mukuru mukuru wedare wokuItiopiya akanga aine zivo yakati, asi aida kubatsirwa kuti anzwisise zvimwe zvikamu zveMagwaro. (Mabasa 8:30, 31) Saizvozvowo, uchine zvakawanda zvokuti udzidze. Kutaura chokwadi, hauzombomiri kudzidza nezvaMwari. (Muparidzi 3:11) Zvisinei, usati wabhabhatidzwa, unofanira kuziva uye kubvuma dzidziso dzinokosha dzeBhaibheri. (VaHebheru 5:12) Dzidziso dzakadaro dzinosanganisira chokwadi chine chokuita nemamiriro ezvinhu evakafa uye kukosha kwezita raMwari uye Umambo hwake.
7. Kudzidza Bhaibheri kunofanira kuita kuti uite sei?
7 Zvisinei, zivo chete haina kukwana, nokuti “pasina kutenda hazvibviri kunyatsomufadza” Mwari. (VaHebheru 11:6) Bhaibheri rinotiudza kuti vamwe vanhu muguta rekare reKorinde pavakanzwa zvaiparidzwa nevaKristu, “vakatanga kutenda, vakabhabhatidzwa.” (Mabasa 18:8) Saizvozvowo, kudzidza Bhaibheri kunofanira kukuzadza nokutenda kuri muShoko raMwari rakafuridzirwa. Kudzidza Bhaibheri kunofanira kukubatsira kutenda zvipikirwa zvaMwari uye simba rinoponesa rechibayiro chaJesu.—Joshua 23:14; Mabasa 4:12; 2 Timoti 3:16, 17.
KUUDZA VAMWE CHOKWADI CHEBHAIBHERI
8. Chii chichaita kuti uudze vamwe zvawakadzidza?
8 Kutenda zvakunokura mumwoyo mako, uchaona zvakaoma kusaudza vamwe zvawakadzidza. (Jeremiya 20:9) Uchanzwa uchida zvakasimba kuudza vamwe nezvaMwari uye zvinangwa zvake.—2 VaKorinde 4:13.
9, 10. (a) Ungatanga kuudza ani chokwadi cheBhaibheri? (b) Unofanira kuitei kana uchida kuita basa rakarongeka rokuparidza reZvapupu zvaJehovha?
9 Ungatanga kuudza vamwe chokwadi cheBhaibheri nokutaura nezvacho nokungwarira kuhama dzako, shamwari, vavakidzani, uye vaunoshanda navo. Pashure penguva yakati, uchanzwa uchida kuita basa rokuparidza rakarongeka reZvapupu zvaJehovha. Panguva iyoyo, inzwa wakasununguka kutaura nezvazvo neChapupu chiri kukudzidzisa Bhaibheri. Kana zvikaonekwa kuti unokwanisa kuita ushumiri hwepachena, urongwa huchaitwa hwokuti iwe nomudzidzisi wako muonane nevakuru vaviri veungano.
10 Izvi zvichaita kuti ukwanise kuzivana nevamwe vakuru vechiKristu zviri nani, avo vanofudza boka raMwari. (Mabasa 20:28; 1 Petro 5:2, 3) Kana vakuru ava vakaona kuti unonzwisisa uye unodavira dzidziso dzeBhaibheri dzinokosha, vakaona kuti uri kurarama maererano nechokwadi chaMwari chinokosha, uye kuti zvechokwadi unoda kuva mumwe weZvapupu zvaJehovha, vachakuudza kuti unokwanisa kuita ushumiri hwepachena somuparidzi wemashoko akanaka asati abhabhatidzwa.
11. Vamwe vangafanira kuchinja zvinhu zvipi vasati vakwanisa kuita ushumiri hwepachena?
11 Ivo vangaonawo kuti ungada kuchinja zvimwe zvinhu mumararamiro ako uye tsika kuti ukwanise kuita ushumiri hwepachena. Izvi zvingasanganisira kurega zvimwe zvinhu zvawave uchiita pachivande. Saka, usati wabvunza nezvokuva muparidzi asati abhabhatidzwa, unofanira kunge usina chivi chakakomba, chakadai sokuita unzenza, udhakwa, uye kushandisa zvisina kukodzera zvinhu zvinodhaka.—1 VaKorinde 6:9, 10; VaGaratiya 5:19-21.
KUPFIDZA UYE KUTENDEUKA
12. Nei kupfidza kuchifanira kuitwa?
12 Unofanira kutora mamwe matanho usati wakwanisa kubhabhatidzwa. Muapostora Petro akati: “Pfidzai, mutendeuke kuti zvivi zvenyu zvidzimwe.” (Mabasa 3:19) Kupfidza kunoreva kuzvidemba nomwoyo wose nokuda kwechimwe chinhu chawakaita. Zviri pachena kuti kupfidza kunofanirawo kuitwa kana munhu airarama upenyu hwounzenza, asi zvakakodzerawo kunyange kana munhu airarama upenyu hwaiva netsika dzakati nakei. Nei? Nokuti vanhu vose vatadzi uye vanoda kukanganwirwa naMwari. (VaRoma 3:23; 5:12) Usati wadzidza Bhaibheri, waisaziva zvaidiwa naMwari. Saka waizorarama sei zvizere maererano nezvaanoda? Naizvozvo, kupfidza kunofanira kuitwa.
13. Kutendeuka kuita sei?
13 Kupfidza kunofanira kuteverwa nokutendeuka. Haufaniri kungozvidemba chete. Unofanira kuramba mararamiro ako ekare, wotsunga kwazvo kuti uchaita zvakarurama kubvira zvino zvichienda mberi. Kupfidza uye kutendeuka matanho aunofanira kutora usati wabhabhatidzwa.
KUZVITSAURIRA
14. Nderipi danho rinokosha raunofanira kutora usati wabhabhatidzwa?
14 Pane rimwe danho rinokosha raunofanira kutora usati wabhabhatidzwa. Unofanira kuzvitsaurira kuna Jehovha Mwari.
15, 16. Kuzvitsaurira kuna Mwari kunorevei, uye chii chinoita kuti munhu aite izvi?
15 Paunozvitsaurira kuna Jehovha Mwari uchinyengetera nomwoyo wose, unovimbisa kuzvipira zvachose kwaari nokusingaperi. (Dheuteronomio 6:15) Zvisinei, nei munhu aizoda kuita izvozvo? Kuti tipindure mubvunzo iwoyo, ngatitii murume atanga kupfimba mukadzi. Paanoziva zvakawanda nezvomukadzi wacho uye paanoona kuti ane unhu hwakanaka, zvinoitawo kuti anzwe achida kuva pedyo naye zvakanyanya. Nokufamba kwenguva, zvinotarisirwa kuti anozomuudza kuti ava kuda kumuroora. Chokwadi, kuroorana kuchareva kuva nemamwe mabasa okuwedzera. Asi rudo ruchaita kuti murume wacho atore danho iroro rinokosha.
16 Paunosvika pakuziva uye kuda Jehovha, unonzwa uchida kumushumira usingambozezi kana kuti kuisa miganho pakumunamata. Munhu wose anoda kutevera Mwanakomana waMwari, Jesu Kristu, anofanira ‘kuzviramba.’ (Mako 8:34) Tinozviramba nokuva nechokwadi chokuti zvatinoda isu pachedu uye zvatinovavarira hazvititadzisi kuteerera Mwari zvizere. Saka, usati wabhabhatidzwa, kuita zvinoda Jehovha Mwari kunofanira kuva chinangwa chako chikuru muupenyu.—1 Petro 4:2.
KUKUNDA KUTYA KUZOKUNDIKANA
17. Nei vamwe vangazengurira kuzvitsaurira kuna Mwari?
17 Vamwe vanozengurira kuzvitsaurira kuna Jehovha nokuti vanoti ityei kutora danho rakakomba kudaro. Vangatya kuzozvidavirira kuna Mwari somuKristu akazvitsaurira. Vachityira kuti vangazokundikana uye vangazoodza mwoyo Jehovha, vanofunga kuti zvakanakisisa kusazvitsaurira kwaari.
18. Chii chingaita kuti uzvitsaurire kuna Jehovha?
18 Sezvaunodzidza kuda Jehovha, uchanzwa uchida kuzvitsaurira kwaari uye kuita zvose zvaunokwanisa kuti urarame maererano nako. (Muparidzi 5:4) Pashure pokuzvitsaurira, chokwadi uchada ‘kufamba zvakakodzera Jehovha, kuti umufadze kwazvo.’ (VaKorose 1:10) Pamusana pokuda kwako Mwari, hauzofungi kuti kuita zvaanoda kwakanyanya kuoma. Hapana mubvunzo kuti uchabvumirana nomuapostora Johani, uyo akanyora kuti: “Kuda Mwari kunoreva izvi, kuti tichengete mirayiro yake; uye mirayiro yake hairemi.”—1 Johani 5:3.
19. Nei usingafaniri kutya kuzvitsaurira kuna Mwari?
19 Haufaniri hako kuva munhu akakwana kuti uzvitsaurire kuna Mwari. Jehovha anoziva zvausingakwanisi kuita uye haambotarisiri kuti uite zvakawanda kupfuura zvaunokwanisa. (Pisarema 103:14) Anoda kuti ubudirire uye achakutsigira nokukubatsira. (Isaya 41:10) Unogona kuva nechokwadi chokuti kana ukavimba naJehovha nomwoyo wako wose, iye “acharuramisa makwara ako.”—Zvirevo 3:5, 6.
KURATIDZA KUZVITSAURIRA KWAKO NOKUBHABHATIDZWA
20. Nei kuzvitsaurira kuna Jehovha kusingagoni kuramba kuri nyaya isingazivikanwi nevamwe?
20 Kufunga nezvezvinhu zvatichangobva kukurukura kungakubatsira kuzvitsaurira kuna Jehovha uchinyengetera. Munhu wose anoda Mwari zvechokwadi anofanirawo ‘kuzivisa pachena kuti awane ruponeso.’ (VaRoma 10:10) Unoita sei izvozvo?
21, 22. Unga“zivisa pachena” sei kutenda kwako?
21 Udza mutariri anotungamirira weungano yenyu kuti unoda kubhabhatidzwa. Iye acharonga kuti vamwe vakuru vadzokorore newe mibvunzo inoverengeka inotaura nezvedzidziso dzeBhaibheri dzinokosha. Kana vakuru ava vakabvumirana kuti unokwanisa, vachakuudza kuti unogona kubhabhatidzwa pamukana unotevera. * Hurukuro inodzokorora zvinorehwa norubhabhatidzo inowanzopiwa pazviitiko zvakadaro. Mukurukuri wacho anobva akumbira vose vanenge vachida kubhabhatidzwa kuti vapindure mibvunzo miviri iri nyore seimwe nzira yoku“zivisa pachena” kutenda kwavo.
22 Rubhabhatidzo pacharwo ndirwo runokuzivisa pachena somunhu akazvitsaurira kuna Mwari uye ava mumwe weZvapupu zvaJehovha. Vanenge vachida kubhabhatidzwa vanonyatsonyudzwa mumvura kuti varatidze pachena kuti vakazvitsaurira kuna Jehovha.
ZVINOREHWA NOKUBHABHATIDZWA KWAKO
23. Kubhabhatidzwa “muzita raBaba neroMwanakomana neromudzimu mutsvene” kunorevei?
23 Jesu akataura kuti vadzidzi vake vaizobhabhatidzwa “muzita raBaba neroMwanakomana neromudzimu mutsvene.” (Mateu 28:19) Izvi zvinoreva kuti munhu anenge achibhabhatidzwa anobvuma chiremera chaJehovha Mwari uye chaJesu Kristu. (Pisarema 83:18; Mateu 28:18) Anobvumawo kushanda uye basa romudzimu mutsvene waMwari, kana kuti simba rinoita basa.—VaGaratiya 5:22, 23; 2 Petro 1:21.
24, 25. (a) Kubhabhatidzwa kunoratidzei? (b) Mubvunzo upi unofanira kupindurwa?
24 Zvisinei, kubhabhatidzwa hakusi kungozvinyudza mumvura. Kune zvakunomirira zvinokosha kwazvo. Kunyura pasi pemvura kunoratidza kuti hauchararamizve sezvawaiita kare. Kubudiswa mumvura kunoratidza kuti iye zvino wava kuraramira kuita zvinoda Mwari. Yeukawo kuti wakazvitsaurira kuna Jehovha Mwari pachake, kwete kubasa, chinangwa, vamwe vanhu, kana kuti sangano. Kuzvitsaurira kwako uye kubhabhatidzwa ndiko kutanga kwoushamwari chaihwo naMwari—ukama hwepedyo pedyo naye.—Pisarema 25:14.
25 Kubhabhatidzwa hakurevi kuti uchaponeswa. Muapostora Pauro akanyora kuti: “Rambai muchishandira kuponeswa kwenyu nokutya nokudedera.” (VaFiripi 2:12) Kubhabhatidzwa kunongova zvako mavambo. Mubvunzo ndewokuti, Ungaramba sei uri murudo rwaMwari? Chitsauko chedu chokupedzisira chichapindura.
^ ndima 21 Kubhabhatidzwa kunogara kuchiitwa pamagungano egore negore uye kokorodzano dzinoitwa neZvapupu zvaJehovha.


c: text/html

text:
HARARE—
Vakafanobata chigaro chemutungamiri wenyika, Amai Joice Mujuru, vakurudzira neChitatu zvizvarwa zveZimbabwe kuti zvitambire gwaro idzva rehurumende rekuvandudzwa kwehupfumi hwenyika.
Gwaro iri rinonzi Zimbabwe Agenda for Socio-Economic Transformation, Zimasset, uye riri kushorwa nevashandi, mapato anopikisa pamwe nenyanzvi munyaya dzezvehupfumi.
Vachitaura pakuvigwa kwevaimbove mukuru mukuru muchiuto, Va John Zingoni, pamarinda anovigwa magamba enyika pa Heroes Acre, vakafanobata chigaro chemutungamiri wenyika, Amai Joice Mujuru, vati vane tarisiro yekuti hupfumi hwenyika huchasimukira munguva pfupi iri kutevera kana ruzhinji rwe Zimbabwe rwukatambira chirongwa che Zimasset pakatarisirwa goho remwaka uno.
Mutungamiri wenyika, Va Robert Mugabe, avo vakapa Brigadier General Zingoni ruremekedzo rwegamba pachezvavo vari ku Singapore kwavari kurapwa, vatadza kuvepo pakuradzikwa kwemufi sezvo vasati vadzoka munyika.
Va Mugabe vanga vakatarisirwa kudzoka munyika neChipiri manheru kana Chitatu mangwanani asi pataenda pamhepo vanga vasati vadzoka.
Chirongwa chehurumende chekuvandudza hupfumi hwenyika che Zimasset ichi chiri kushorwa zvikuru nevashandi vemunyika, mapato anopikisana nebato riri kutonga re Zanu PF pamwe nedzimwe nyanzvi munyaya dzezvehupfumi vachiti hamuna chirimo mugwaro iri chingaita kuti hupfumi hwenyika husimukire.
Mumwe mukuru muhofisi yegurukota rezvevashandi, Va Nicholas Goche, Va Peter Mufuratirwa, vakasvereredzwa nevashandi pakucherechedzwa kwezuva revashandi pakutanga kwemwedzi uno mushure mekunge vati chirongwa ichi chakatarisirwa kusimbaradza hupfumi hwenyika uhwo hunonzi nenyanzvi munyaya dzezvehupfumi hwakaenda kumawere pakatangwa chirongwa chehurumende chekuogovera vanhu vatema ivhu patsva.
Zvisinei netsoropodzo iyi, Amai Mujuru vati zvakakosha kuti zvizvarwa zve Zimbabwe zvishande zvakasimba kuitira kuti chirongwa ichi chibudirire.
Panyaya yekufa kwakaita Va Zingoni neChishanu svondo rapera, Amai Mujuru vati chiri kurwadza ndechekuti vazhinji vevakarwa muhondo yerusunguko vari kuenda kwamupfiganebwe.
Ataura akamirira mhuri yemushakabvu, Va Kenny Zingoni, vanove munin'ina wemufi, vati varwadziwa zvikuru nekushaika kwemukoma wavo avo vange vari mumwe wevakuru muchiuto kana kuti brigadier general.
Brigadier General Zingoni vakaberekwa musi wa 27 Nyamavhuvhu muna 1954 vakasiya basa mubazi rezvehutano muna 1976 vave kuenda ku Mozambique kunobatana nevamwe varwiri vehondo yerusunguko.
Mushure mehondo, mushakabvu akaenderera mberi nezvidzidzo zvemuchiuto ku Korea pamwe neku Nigeria ndokuzoita zvigaro zvakawanda muchiuto kuzosvika vashaika neChishanu vave brigadier general.
Vakavewo zvakare mutungamiri anowona nezvemafambisirwo ezvinhu kumuzinda we SADC Taskforce ku Kinshasa ku DRC.
VaZingoni, avo vanonzi vakarwara kwenguva pfupi nechirwere chemoyo, vasiya mudzimai, Wadzanai, nevana vatatu vanoti Fungai, Chido na Tapiwa.
Nyaya Ina Thomas Chiripasi

robotstxt: allowed

filter: keep


text:
Gweru
Gweru (yainzi Gwelo kusvika 1982) iguta riri pakati peZimbabwe riri pamuyeramwaka nemuyeranhambo 19°25′S 29°50′E / 19.417°S 29.833°E. Gweru ine vagari 146,073 (2009), zvoreva kuti ndiro guta rechitatu pahugari hwevanhu muZimbabwe. Gweru ndiro gutaguru reProvince yeMidlands. Gweru yakavambwa mugore 1894 naDr. Leander Starr Jameson. Bhanga rekutanga rakavhurwa 1896, Stock Exchange yakaveko 1898. Njanji yakasvika mugore 1902. Gweru yakava Municipality muna 1914, yakava guta muna 1971. Zita rakasandurwa kuti inzi Gweri mugore 1982.
MuGweru ndimo mune Thornhill Air Base, Zimbabwe Military Museum neAntelope Game Park. Rusvingo rweNalatale nerwe Danangombe zviri pedyo neGweru, nzvimbo idzi dzinozivikanwa nekuvakwa kwezvidziro zvine matombo akarongwa zvinoyevedza uye nemidziyo yakasiyiwa yemaPortuguese.
Mugore ra1928 mugari weGweru ainzi Mai Jean Boggie wakavakisa nharire yeBoggie Clock Tower senzira yekurangarira murume wake akanga ashaya. Nharire iyi iriko nanhasi yava chishongo chinozivikanwa chinoonekwa muGweru.
Hushangazhi[chinja | edit source]
Hushangazhi uri muGweru unosanganisira Zimbabwe Alloys, Bata Shoe Company (yakavambwa muna 1939) ne Anchor Yeast inova yega kambani inogadzira yeast muZimbabwe. Guta reGweru riri munzvimbo yakanakisa kwazvo kuchengeta mombe: kurma kunoitwa munharaunda yeguta kunotevera hushangazhi hwemombe (zvese hwemombe nemukaka). Cold Storage Commission ine nzvimbo yekuuraya mombe muGweru. Maruva anorimwawo munharaunda yeguta kuti atengeswe kudzimwe nyika.
Hugari[chinja | edit source]
Zvinofungwa kuti muGweru munova nevanhu 300,000 vanogaramo asi vanokwanisa kupfurikidza nhamba iyi sezvo vanhu vazhinji muZimbabwe vanochengeta umwe musha kumaruzevha. Nekuti inogara pakati pematunhu emaShona nemaNdevere, vanhu vakawanda muGweru vanogona kutaura zvese chiShona ne chiNdevere asi chiShona chinotaurwa nevazhinji kwozoita 30% yehugari inotaura chiNdevere.
Dzidzo[chinja | edit source]
Sisitemu yedzidzo yepuraimari nesekondari haina kushandirwa zvakanyanya mumakore apfura. Zvikoro muGweru zvinotevedza sisitemu yedzidzo yemaBhuritishi senyika yese. Vadzidzi vanopedza makore manomwe varikupuraimari nemana (O'level) kana matanhatu (A'level) varikusekondari zvichitemba nekuti vanoda kudzidzo yakaita sei.


text:
Kutsinhanisa
Shoko rokuti kutsinhanisa (Exchange in English) rinoreva kupesana kwenhumbi dzirikutengeswa nemari, kana kupesana kwenhumbi dziri kutengeswa nedzimwe nhumbi dziri kutengeswa. Apa nenhumbi nenhumbi kana nhumbi nemari zvinenge zviine hukoshi hwakaenzana. Paya munhu anotenga chingwa kuchitoro tingati pane kutenderana kuti chingwa nemari yapiwa zvakakosha zvakaenzana.
Tsika[chinja | edit source]
MuBhaibheri kubhuku raLeviticus chitsauko 27 ndima ya 33 panotaurwa kuvaLevi kuti:
- Haafaniri kucherechedza kuti chakanaka kana kuti chakaipa, kana kuchitsinhanisa nechimwe; kana achinge atsinhanisa nechimwe zvose zviri zviviri, icho nechatsinhaniswa, zvichava zvitsvene; hazvingadzikinurwe.
- KuEnglish zvonzi, "He shall not inquire whether it is good or bad, nor shall he exchange it; and if he exchanges it at all, then the one exchanged for it shall be holy; it shall not be redeemed."
Ndima iyi yaitaura pamusoro pekutsinhanisa zvipfuyo zvinenge zvaverengwa kuti chikamu chaifanirwa kuripwa kuchegumi. Apa kutsinhanisa kwaireva exchanging kuEnglish.


text:
WASHINGTON DC—
Sangano renhau reMedia Institute of Southern Africa, MISA-Zimbabwe Chapter rinoti nemusi weChina riri kuparura ongororo yarakaita mumaruwa ari kure nemadhorobha richida kuona kuti vanhu venzvimbo idzi vanowana sei nhau, uye vanogutsikana here nemaburitsirwo adzinoitwa pamwe nezvavanoda kuti zviitwe mukuita kuti matunhu aya awane nhau idzi.
Mukuru anoona nezvezvirongwa musangano iri, VaNyasha Nyakunu, vanoti sangano ravo rakaita ongororo mumatunhu anosanganisira Matabeleland North, Matabeleland South, Manicaland, Mashonaland East neMashonaland Central richida kuona kuti vagari vanowana sei nhau mumatunhu avo, dzingave dzemapepanhau kana nhepfenyuro.
Gurukota rezvekuburitswa kwemashoko, VaJonathan Moyo, ndivo vanotarisirwa kutaura semunyarikani.
MISA-Zimbabwe inotiwo inotambira kuumbwa kweboka re Information and Media Panel of Inquiry (IMPI), iro richange richitarisa zvimhingamipinyi zvakasiyana-siyana zvinokanganisa mafambisirwo enhau pamwe nekutsvaga nzira dzekuzvigadzirisa.
Asi sangano reMISA-Zimbabwe iri rinoti riri kushushikana nekunyarara kweboka reIMPI iri sezvo pasina anoziva zvariri kuita mwedzi mitatu raumbwa.
Hurukuro naVaNyasha Nyakunu


text:
Mupunga
Mupunga (rice in English) idzinde rinenge sora rinorimwa richiita mbeu inodyiwa Pasirose.
Mupunga ndiko kudya kukuru kunzvimbo dzinoti: West Indies; Middle East; East Asia; Southeast Asia neSouth Asia. Mupunga ndiyo mbeu yepiri pahuwandu hwekukohwewa Pasirose cihitevera chibage. Asi nokuti chibage chinoshandiswa mune zvimwe zvisiri kudyiwa nevanhu, mupunga ndiyo unosara watungamira pakuva chikafu chevanhu.
Kurimwa kwemupunga kwakanakira nzvimbo dzinowanikwa vashandi nemuripo uri pasi nokuti mupunga une basa rakawanda. Mupunga unoda nzvimbo dzinonaya mvura yakawanda nokuti unokura muznvimbo dzine mvura yakawanda. Mupunga ndiwo rimwe remadzinde akagara ari muAfrica kubvira pasichigare.


text:
Grace Mugabe
Grace Mugabe kana kuti Grace Marufu mukadzi wechipiri waRobert Mugabe; vaviri ava vakachata vose mugore 1996 kuchikoro cheKutama College kwaZvimba.
Grace Mugabe akambenge akaroorwa naStanley Goreraza vari vaviri vakazvara mwanakomana anonzi Russell Goreraza Uyo Stanley Goreraza aimbova mutyairi wendege dzechiuto, akazenge ave kushanda kuhofisi dzemumiriri weZimbabwe kuChina achishanda sejinda rezvekudzivirira nyika.
Zvinonzi mudzimai uyu akanga mabharani waVaMugabe, vaviri ava ndokubva vadanana, vari vose vakazvara vana vaviri vanoti dangwe Bona Mugabe kuchizotevera Robert Mugabe mudoko. Muchato wemakuwerere wakazotevara mugore 1996 mushure mokusaya kwavahosi Sally Hayfron Mugabe; vaMugabe vakatora Joachim Chissano semuperekedzi mukuru. Gotwe ravo Chatunga Mugabe akazvarwa gore 1997.


text:
VECHIDUKU VANOBVUNZA KUTI
Nei Ndisina Shamwari?
Ngatitii uri paIndaneti, uri kuona mapikicha akatorwa papati ichangobva kuitwa. Shamwari dzako dzose dziripo, uye zvinoratidza kuti vainakidzwa chaizvo. Asi pane mumwe munhu asipo. Munhu wacho ndiwe!
‘Sei ndisina kukokwawo?’ unozvibvunza kudaro.
Paunenge uchifunga izvi unopedzisira wagumbuka. Unonzwa sokuti shamwari dzako dzakurasa! Ushamwari hwenyu hwaparara nyore nyore sezvinongoita imba yevhu. Unobva wasurukirwa chaizvo, uye unozvibvunza kuti, ‘Nei ndisina shamwari?’
Mibvunzo nezvekusurukirwa
Ichokwadi kana kuti Inhema
Kana uine shamwari dzakawanda, hauzombofi wakasurukirwa.
Kana ukataura neshamwari paIndaneti (social network), hauzombofi wakasurukirwa.
Kana ukagara uchitumira vamwe mameseji pafoni, hauzombofi wakasurukirwa.
Kana ukabatsira vamwe, hauzombofi wakasurukirwa.
Mhinduro dzezviri pamusoro apa ndinhema.
Chikonzero nei?
Zvinoitika paushamwari uye pakusurukirwa
Kuva neshamwari dzakawanda hakurevi kuti hauzombofi wakasurukirwa.
“Ndine hanya neshamwari dzangu, asi dzimwe nguva ndinoona sokuti havambondiratidziwo hanya. Unowedzera kusurukirwa zvakanyanya kana uine shamwari asi shamwari dzacho dzisingaratidzi kuti dzinokuda.”
—Anne.
Kuva neshamwari dzaunotaura nadzo paIndaneti hakurevi kuti hauzombofi wakasurukirwa.
“Vamwe vanhu vanoita shamwari dzakawanda sokunge vari kuunganidza zvivezwa. Asi kuita makomo nemakomo ezvivezwa hakuiti kuti munhu anzwe achidiwa. Kana usina shamwari dzepachokwadi, kuva neshamwari dzakawanda dzepaIndaneti kwakangofanana nekuunganidza zvivezwa zvisina zvazvinokubatsira.”
—Elaine.
Kugara uchitumira mameseji pafoni hakurevi kuti hauzombofi wakasurukirwa.
“Dzimwe nguva kana wakasurukirwa unoramba uchingokanda ziso pafoni kuti uone kana paine shamwari yakutumira meseji. Ukaona kuti hapana kana mumwe chete akutumirawo meseji zvinogona kuita kuti uwedzere kusurukirwa!”
—Serena.
Kubatsira vamwe hakurevi kuti hauzombofi wakasurukirwa.
“Ndinogara ndichibatsira shamwari dzangu nezvimwe zvinhu asi idzo handisati ndambodziona dzichibatsirawo. Hazvirevi hazvo kuti ndinozvidemba kuti chandinofira chii asi kuti zvinongondishamisa kuti sei vasingandiitiriwo zvakanaka.”
—Richard.
Chinhu chinokosha chaunofanira kuziva: Kusuruvara kunobva pamaonero aunoita zvinhu. “Zvinokonzerwa nemafungiro aunoita, kwete nevamwe vanhu,” anodaro mukadzi anonzi Jeanette.
Zvii zvaungaita kana uchiona sokuti hauna shamwari uye wakasurukirwa?
Kukunda dambudziko racho
Usazvitarisira pasi.
“Kusurukirwa kunogona kukonzerwa nokusava nechokwadi nezvimwe zvinhu. Zvakaoma kuti uve neshamwari uye usununguke kwadziri kana uchiona sokuti vanhu vacho havakufariri.”
—Jeanette.
Bhaibheri rinoti: “Ida muvakidzani wako sezvaunozviita.” (VaGaratiya 5:14) Kuti tive neushamwari hwepachokwadi, hatifaniri kuzvitarisira pasi, uye panguva imwe chete tisingazvikudzi.
Usanyanya kuzvinzwira tsitsi.
“Kusurukirwa kwakafanana nejecha rokuti ukaritsika unonyura. Kana ukatambira pajecha iri zvinozokuomera kubvapo. Kana ukanyanya kuzvinzwira tsitsi, zvichaita kuti shamwari dzako dzitambire kure newe zvobva zvatoita kuti uwedzere kusurukirwa
—Erin.
Bhaibheri rinoti: “Rudo . . . haruzvitsvakiri zvarwo.” (1 VaKorinde 13:4, 5) Zvinoitika ndezvekuti, kana tikanyanya kuzvifunga, tinopedzisira tisisina hanya nevamwe uye kuita izvi kunoita kuti shamwari dzitambire kure. (2 VaKorinde 12:15) Chokwadi ndechokuti: Kana uchifunga kuti mufaro wako unobva pakuti vamwe vanokuona sei, hauzombofari muupenyu! Kutaura kwokuti “Hapana anombondifungawo” uye “Hapana anombondikokawo” kunoita kuti zviite sokuti kufara kwako kunobva pane vamwe vanhu. Kuita izvozvo kwakafanana nekuvabvumira kudzora upenyu hwako.
Usangoti munhu wose wawaona ishamwari.
“Vanhu vakasurukirwa vanoda vanhu vanovapa nguva yokuvateerera, uye kana kusurukirwa kwacho kukanyanyisa vanopedzisira vava kungoti chero munhu anoratidza kuti ari kuvateerera yatova shamwari yavo. Chavanongoda kudiwa. Asi vamwe vanhu vanoita kuti unzwe sokuti vanokuda vobva vakushandisa. Kana zvikadaro unobva watonyanya kusurukirwa.”
—Brianne.
Bhaibheri rinoti: “Munhu anofamba nevanhu vakachenjera achava akachenjera, asi iye anofambidzana nemapenzi zvichamuipira.” (Zvirevo 13:20) Munhu afa nenzara anodya chero chaawana. Ndizvowo zvinoitika kuvanhu vanotsvaka shamwari nemaziso matsvuku vanongoti chero wavaona ishamwari. Zvinogona kupedzisira zvaita kuti vawire mumaoko evanhu vanovashandisa, vachiona sokuti hapana chakaipa nokushamwaridzana nevanhu vakadaro.
Mhedziso: Munhu wose ane nguva dzaanombosurukirwa; kungoti vanhu vanosurukirwa zvakasiyana. Kusurukirwa kunorwadza, asi kunokonzerwa nemaonero atinoita zvinhu. Zvatinofunga ndizvo zvinoita kuti tive nemaonero atinoita, uye tinogona kudzora zvinhu zvatinofunga.
Usatarisira vamwe kuti vaite zvinhu zvavasingakwanisi. “Haasi munhu wose acharamba ari shamwari yako,” anodaro Jeanette, ambotaurwa kwekutanga, “asi uchawana vanhu vane hanya newe. Uye chinongodiwa kuva nevanhu vane hanya newe. Izvi ndizvo zvinoita kuti usasurukirwe.”
Unoda rumwe rubatsiro here? Verenga bhokisi rakanzi “ Kukunda Zvaunotya Pakuva Neshamwari.” Torawo paIndaneti nyaya inoti “Kukunda Dambudziko Rokusurukirwa.”


text:
WASHINGTON DC—
Sangano reNational Aids Council rapa mari inosvika miriyoni imwechete kumapazi ehurumende anoti rehutano pamwe neremabasa nekugara zvakanaka kwevanhu, iyo ichabatsira mukubhadharira vana vanoshaya mari dzechikoro pasi pechirongwa cheBasic Education Assistance Module, BEAM.
Mari iyi inonzi yagamuchidzwa kuvamiriri vebazi rezvemabasa nekugara zvakanaka kwevanhu pamwe nevebazi rezvehutano, avo vanga vakamirira makurukota anoti VaNicholas Goche pamwe naVaDavid Parirenyatwa muHarare.
Mukuru anoona nezvekuburitswa kwemashoko musangano iri Amai Madeline Dube vanoti mari iyi inogona kubatsira vana vanoshaya vanodarika zviuru gumi nezviviri.
Amai Dube vanoti danho ratorwa nesangano ravo hachisi chinhu chitsva asi kuti vagara vachishanda nemapoka avanodyidzana nawo munyaya dzekurwisa pamwe nekudzivirira HIV/Aids.
Gore rapera sangano iri raka mari inoita mazana masere ezviuru kuchirongwa chimwechete ichochi.
Hurumende inonzi inoda mari inosvika mamiriyoni makumi manomwe nematatu emadhora yekubatsira nherera nevanoshaya pasi peBEAM asi yakakwanisa kuwana mamiriyoni makumi maviri nemashanu chete.
Hurukuro naAmai Madeline Dube


text:
Muchacha pima negonya
Muchacha pima negonya (angular velocity) unotaurwa kana chinhu chiri kutenderera pamunyonga kana kuti pachikamu chedenderedzwa. Pakadai chiumbwa ichi chinenge chisingatize kubva pakati pedenderedzwa panova ndipo pane akiso yekutenderera. Saka muchacha wepa gonya unokwanisa kupimwa kuchitevedzwa kuti chatenderera gonya rakakura zvakadii.
Muchacha pima negonya unopimwa nechiyreo chinonzi radian pa mineti uye unonyorwa uchiratidzwa nevara rinoti omega (w, kana kuti Ω).
Kujekesa[chinja | edit source]
Muchacha pma negonya unoshandiswa kunyanya panotaurwa kuti muchina inotendera pamutanda weakiso inomhanya zvakadini. Michina iyi inosanganisira: injini, gwenya, vhiri nemimwewo.
Somuenzaniso kana injini ichimhanya kunotaurwa muchacha pima negonya weinjini unopimwa nechiyero chinonzi dendera pa mineti. Injini inokwanisa kumhanya nemuchacha wepa gonya unosvika 2000 dendera pa mineti kana kuti 2000 revs per minute. Zvakakosha tionesane kuti dendera roga-roga rinomirira 360o, saka dendera pacharowo rinopima gonya.


text:
Chii Chinonzi Hero? Inzvimbo Inotambudzirwa Vanhu Nokusingaperi Here?
Mhinduro yeBhaibheri
Shoko rechiHebheru rokuti “Sheori” uye rechiGiriki rokuti “Hadhesi” ose ari maviri anoreva guva. Asi dzimwe shanduro dzeBhaibheri dzinoshandura mashoko aya dzichiti “hero.” (Pisarema 16:10; Mabasa 2:27) Vanhu vakawanda vanotenda kuti kune gomba remoto, sezviri kuratidzwa nemufananidzo uri panyaya ino. Asi handizvo zvinodzidziswa neBhaibheri.
Vanhu vari muhero hapana chavanoziva uye havarwadziwi. ‘MuSheori hamuna basa kana kuronga mazano kana zivo kana uchenjeri.’
—Muparidzi 9:10.
Vanhu vakanaka vanoenda kuhero. Jakobho naJobho vaiva varume vakatendeka uye ndiko kwavaitarisira kuenda.
—Genesisi 37:35; Jobho 14:13.
Mubayiro wechivi rufu, kwete gomba remoto. “Uya anenge afa asunungurwa pachivi chake.”
—VaRoma 6:7.
Kana vanhu vachizotambudzwa nokusingaperi zvaizopesana nekururamisira kwaMwari. (Dheuteronomio 32:4) Adhamu paakatadza, Mwari akamupa mutongo werufu achiti: “Zvauri guruva uchadzokera kuguruva.” (Genesisi 3:19) Dai kuri kuti Adhamu akaendeswa kugomba remoto taizoti Mwari akanyepa.
Pfungwa yokutambudza vanhu nokusingaperi haimo mupfungwa dzaMwari. Kuranga vanhu mugomba remoto kunopesana nezvinodzidziswa neBhaibheri iro rinoti “Mwari rudo.”
—1 Johani 4:8; Jeremiya 7:31.


text:
VANHU vagere papurazi reBrucia, kuGlendale, pasi paShe Negomo, kuChiweshe vakaona manenji apo imwe mhuri yeko inonzi yakasvina mutumbi wechitunha chemukadzi akange afa aine pamuviri vachida kuti mwana aive mudumbu abude ari mupenyu.
Pamusoro pezvo, mhuri iyi inonzi yakazoviga mutumbi wemukadzi uyu usiku izvo zvinopikisana netsika dzechivanhu dzeko. Nyaya iyi yatova kudare raShe Negomo.
Ishe Negomo, VaLucious Chitsinde, vakatsinhira kuti nyaya yekusvinwa kwenhumbu yemushakabvu uye kuti mutumbi wake wakavigwa usiku yakatomhan’arwa kudare ravo.
“Nyaya iyi yakasvika mudare rangu zvichinzi chitunha chakasvinwa uyewo kuti chakavigwa usiku. Imhosva huru iyoyo mudunhu rangu, vachauya kudare svondo rinouya paseri votaura nyaya yavo.
“Vanoripa chete nekuti hatidi zvakadaro. Inyaya dzemachechi anotevedza tsika dzakatsveyama,” vakadaro Ishe Negomo. Mutumbi wakaita “mabasa” aya ndewaModester Chitabura (28), mudzimai waJob Masiyambiri avo vanopinda chechi yeJohanne Marange. Mukadzi uyu akashaya aine mimba yemwedzi mitanhatu.
Paakashaya, vananyamukuta vemuchechi iyi vanonzi vakazoedza kusvina mwana kubva mudumbu rechitunha ichi asi haana kubuda wese sezvo akarambira ndokufira pamusuwo. Sabhuku wevo, VaOwen Magomo (37), vakatsinhira nyaya yekuti mutumbi wemudzimai uyu wakasvinwa vanhu vachida kuburitsa mwana aiva mudumbu mechitunha uyewo kuti mutumbi wavigwa usiku.
“Nyaya yekuti mudzimai waJob Masiyambiri, Modester Chitabura, akarwara nemalaria ndokunofira kuchitsidzo, mutumbi wake ndokuzotakurwa ukazovigwa usiku izvo ndinozviziva. Asi zvekuti mutumbi waamai ava vaiva nepamuviri wakazoedza kusvinwa mwana ndakangonzwawo nemakuhwa, handina umboo nazvo,” vakadaro.
Chitabura aiva mudzimai wechipiri waJob pachipari chemadzimai matatu.
Mamwe madzimai aJob ndivahosi Rachel Kamidzi (30) naMaria Karimakwenda (18) uyo anova wechitatu.
Mukubuda kwenyaya iyi, zvinonzi senzira yekuedza kubatsira mwana, vananyamukuta vemuchechi vakasvina mutumbi wechitunha vaine fungidziro yekuti mwana aiva mudumbu aizogona kurarama.
Pamuviri pemudzimai uyu panonzi panga pasvika mwedzi mitanhatu apo akaenda kunogara kuchitsidzo (kumateneti) kupurazi reForder, uko madzimai emuchechi iyi akazvitakura anonosunungukira.
Mukadzi uyu akafa nemusi weChitatu svondo rapera ndokuvigwa remangwana racho.
Zvinonzi pakuita kwevamwe vechechi iyi, izvo zvisina kutsinhirwa nechechi yacho, mudzimai akafa aine pamuviri mwana anoburitswa mudumbu maamai vake, mitumbi yavo yovigwa mumakuva akasiyana.
Job paakabvunzwa neKwayedza nemusi weChishanu svondo rapera, akaramba nyaya yekuti mutumbi wemudzimai wake wakasvinwa mwana uyewo nekuti vakamuviga usiku. “Nyaya idzi dziri kugadzirwa nevanhu vandinogara navo muno, hamheno kuti vari kuzviwana kupi. Mukadzi wangu akafira kuchitsidzo kupurazi reForder, tikatakura mutumbi tikasvikotaurira sabhuku wedu ndokuzivisa Ishe Negomo kuburikidza nemakurukota avo. Zvekuti mwana akasvinwa kunyepa.
“Takazoviga mutumbi zuva rodoka mambo vatibvumidza, zvisinei nekuti vaida kuomesa zvinhu ndisabhuku vedu nevamwe vavo. Nyaya yainetsa ndeyekuti kuno kuBrucia hatina nzvimbo yekuviga vafi apo vekwaSabhuku Mukoko vairamba kuti tivige ikoko,” akadaro murume wemufi. Anoti hapana chaanoona sechakanganiswa pamafambisirwo akaitwa zvinhu kusvika pakuvigwa kwemudzimai wake.
“Mutumbi wemudzimai wangu takazouviga kuMukoko grave yard tawirirana nasabhuku weko pamwe chete naIshe Negomo zvisinei kuti vanhu vakaedza kukanganisa rufu rwemudzimai wangu, vamwe vachitoridzira nhare muridzi wepamba pandinochengeta, VaWilbert Maramwidze, avo vakarambawo kuti ndivige mudzimai wangu muchivanze chemusha wavo,” akadaro.
Mukoma waJob, Thomas Foya Masiyambiri (48), akarambawo nyaya iyi. “Mutumbi hauna kana kumbosvinwa sezvinotaurwa izvi. Takauviga wakadaro kwete usiku asi takauendesa kumakuva na5 zuva rodoka,” vakadaro. Vakataurwa navo, kusanganisira Sabhuku Brucia, vanoti mutumbi uyu wakavigwa kuma9 usiku. Asi munin’ina waJob, Macnon Masiyambiri (43), akati mashoko ose anotaurwa aya ndeekunyepa, ekuda kuti vabatwe nemhosva.
“Pakashaika maiguru vangu paiva nananyamukuta vana vekuchechi avo vasina kumbobvira vakaita zvakadai. Kunonoka kuviga mutumbi taikakavadzana tichinzi hataifanirwa kuvaviga kuMukoko,” akadaro.
Anoti vakatombomira kuchera guva patanga makakatanwa aya, vakazofambira mberi nekuchera mushure mechinguva.
Mumwe munin’ina waJob, Joshua Masiyambiri (38), akatsinhirawo zvimwe chetezvo. Vemhuri iyi vanoti vasati vaviga mutumbi uyu kwakatanga kwanosumwa kumasvikiro nemidzimu yekwaNegomo iyo inonzi yakazobvuma kuti zviitwe.
Sabhuku Mukoko, VaChampion Muchenje (62), vakati nyaya iyi havana ruzivo rwakakwana nezvayo sezvo pazvakaitika vaive vasipo.


text:
Hushumiri
Mukushanda kunoita hushangazhi, hushumiri (services) chikamu cheHushangazhi Hwetatu (Tertiary Industry). Iri iboka reHushangazhi rinoshumira mumabasa akasiyana-siyana; zvibereko zveHushangazhi uhwu hazvisiri zvinhu zvinobatika asi kubatsira: kuwanikwa; kufambiswa; kuchengetedzwa; kushambadzwa; nekutengeswa kwezvinhu zvinobatika. Marudzi eHushangazhi Hwetatu anosanganisira maBhangi; Zvitoro; Kufambiswa kwezvinhu pamwe nevanhu; Insurance; mabasa eHurumende, matare emhosva; maHotera; nzvimbo dzemafaro nedzekushanya, zvichingodaro. Iri boka reHushangazhi rine chekuita nekusvitsa hushumiri (Service) kuvanhu uye kune mamwe mapoka eHushangazhi.


text:
VECHIDUKU VANOBVUNZA KUTI
Zvii Zvandinofanira Kuziva Nezvekutumira Mameseji Anonyadzisira?
Kutumira mameseji anonyadzisira kunosanganisirei?
Kunosanganisira kutumira mashoko chaiwo, mapikicha, kana mavhidhiyo ane chokuita nebonde. Mumwe murume anoti: “Zvinoita sokuti vanhu havachatombooni pane chakaipa nokuzviita. Munotanga muchiti tiri kungotumirana mameseji asi mozopedzisira mava kutumirana anonyadzisira zvisingaiti.”
Vanhu vanozviitirei? Vamwe vari kuyaruka vanoti, “kuva nepikicha mufoni yemunhu asina kupfeka waunodanana naye kunoratidza kuti wava kupinda pabonde,” rakataura kudaro rimwe gweta mupepanhau rinonzi The New York Times. Mumwe wechiduku akatoti ukaita izvi unenge uchiita bonde rakadzivirirwa. Uyezve akati, “haubati pamuviri uye zvirwere zvinotapuriranwa pabonde.”
Zvimwe zvikonzero zvinoita kuti vechiduku vatumirane mameseji anonyadzisira ndeizvi:
Kuda kukwezva munhu wavanoshuva kuzodanana naye.
Mumwe munhu anenge avatumira pikicha inonyadzisira saka vanobva vanzwa vachida kumutumirawo.
Kutumira mameseji anonyadzisira kwakaipirei?
Kana wangotumira pikicha pafoni, pikicha yacho hauchakwanisi kuidzosa, kana kutaura kuti unoda kuti ishandiswe sei, kana kuziva kuti ichakanganisa sei mukurumbira wako. Mumwe muongorori uye munyori wepaPew Research Center anonzi Amanda Lenhart anoti: “Zvinhu zvakaipa zvinoitwa nemunhu zvava nyore kupararira kune vamwe uye zvinogona kuchengetwa kuti zvizoonekwa nevamwe.”
Pane dzimwe nguva
Munhu anenge atumirwa pikicha yemunhu asina kupfeka anoitumira kushamwari dzake dzakawanda kuti dziionewo.
Vakomana vanenge varambwa nevasikana vanotumira mapikicha emusikana wacho asina kupfeka vachida kumunyadzisa.
WAIZVIZIVA HERE? Kazhinji kutumira mapikicha evanhu vasina kupfeka imhosva yakangofanana nekushungurudza vana kana kuti yokuparadzira mapikicha evana vari kuita bonde. Vamwe vana vakatumira mameseji anonyadzisira vakabatwa nemhosva yokushungurudza vamwe panyaya dzebonde.
Bhaibheri rinoti chii?
Bhaibheri rinobvumira kuti vanhu vakaroorana vaite bonde. (Zvirevo 5:18) Asi haribvumiri zvachose zvinhu zvine chokuita nebonde zvinoitwa nevanhu vasina kuroorana. Ona zvinotaurwa nemavhesi aya eBhaibheri:
“Ufeve nezvinhu zvisina kuchena zvemarudzi ose kana kukara ngazvirege kumbotaurwa nezvazvo pakati penyu, . . . kana mufambiro unonyadzisa kana kutaura kwoupenzi kana majee anonyadzisa.”—VaEfeso 5:3, 4.
“Urayai nhengo dzemiviri yenyu dziri panyika kana tichitaura nezvoufeve, zvinhu zvisina kuchena, chido chokurara nomumwe munhu, kuchiva kunokuvadza, nokuchochora.”—VaKorose 3:5.
Mavhesi aya haangoshori “ufeve” (bonde revanhu vasina kuroorana) chete asi anoshorawo zvinhu zvakadai ‘sokusachena’ (zvinhu zvose zvinoratidza kushaya tsika) uye “chido chokurara nomumwe munhu” (kwete chido chokurara nomunhu wawakaroorana naye asi chido chokuita zvinhu zvisina unhu panyaya dzebonde).
Zvibvunze kuti:
Sei kutumira mapikicha evanhu vasina kupfeka kuchinzi “kusachena”?
Sei zvinganzi maitiro iwayo angaita kuti munhu ave ‘nechido chakaipa chokurara nomumwe munhu’?
Sei kuva nechido chokuona kana kutumira mapikicha evanhu vasina kupfeka ‘kuchikuvadza’?
Mavhesi anotevera ari muBhaibheri anotopa zvikonzero zvakasimba zvokuti nei usingafaniri kutumira mameseji anonyadzisira.
“Ita zvose zvaunogona kuti uzvipe kuna Mwari uchitenderwa, somushandi asina chokunyara nacho.”—2 Timoti 2:15.
“Imi munofanira kuva vanhu vorudzii pamabasa matsvene omufambiro nemabasa okuzvipira kuna Mwari!”—2 Petro 3:11.
Mavhesi iwayo anotsanangura zvakanakira kuva netsika dzakanaka. Kuva neunhu hunoyemurika kunoita kuti usazozvidemba pamaitiro aunoita zvinhu.
Zvibvunze kuti:
Ndiri munhu akaita sei?
Ndine chido here chokuti vamwe varambe vachiremekedzwa?
Ndinofarira kuvaraidzwa nezvinhu zvinogona kusvibisa zita remumwe munhu here?
Kutumira mameseji anonyadzisira kunoita kuti vanhu vandione sei?
Kutumira mameseji anonyadzisira kungaita kuti vabereki vangu varambe vachindivimba here?
NYAYA YAKANYATSOITIKA “Shamwari yangu yaidanana nemumwe mukomana asi yaisada kuti vamwe vazvizive. Akatumira mukomana wake pikicha yake asina kupfeka, mukomana wachowo ndokubva amutumira yakewo. Pasati papera mazuva maviri baba veshamwari yangu vakafunga zvekutarisa mufoni yake. Vakarwadziwa nezvavakaona mufoni. Pavakamubvunza haana kuramba. Ndinoziva kuti naiyewo akarwadziwa nezvaakaita, uye vabereki vake vakanetseka chaizvo uye havana kufara nazvo! Zvavakuvaomera kuti varambe vachivimba naye.”
Chokwadi chisingarambiki: Kutumira mameseji anonyadzisira kunoita kuti munhu atumira neatumirwa vasava nechiremerera. Mumwe musikana akatanga kuzvitarisira pasi uye kuzvipa mhosva pamusana pezvaaiita pashure pokunge amanikidzwa nemukomana wake kuti vatumirane mameseji anonyadzisira.
Sezvo kutumirana mameseji anonyadzisira zvichiita kuti ari kutumira uye ari kutumirwa wacho vave vanhu vasina tsika uye zvichigona kutosungisa, zvingava zvakanaka kuti utevedzere zano iri reBhaibheri:
“Tiza kuchiva kwouduku.”—2 Timoti 2:22.
“Itai kuti maziso angu arege kutarira zvinhu zvisina zvazvinobatsira.”—Pisarema 119:37.
Kudai uri iwe waizoitei?
Shandisa zvinotaurwa neBhaibheri muupenyu hwako. Verenga zvinotaurwa naJanet, wosarudza zvakanaka zvinofanira kuitwa.
“Rimwe zuva ndakasangana nemumwe mukomana, uye takapanana nhamba dzefoni. Vhiki isati yapera akanga ava kutonditi ndimutumire pikicha yangu ndakapfeka bhurugwa romukati.”
—Janet.
Unofunga kuti Janet aifanira kuita sei? Kudai uri iwe waizoitei?
1. Unogona kufunga kuti: ‘Hapana chakaipa nokuzviita nokuti kuri kuti taenda kubeach aizongondiona ndakapfeka bhurugwa racho.’
2. Unogona kufunga kuti: ‘Ari kumbodei? Rega ndimutumire pikicha yangu ndakanyatsopfeka ndione kuti anoita sei.’
3. Unogona kufunga kuti: ‘Chaari kungoda kurara neni. Meseji iyi ndiri kutoidzima.’
Nhamba 3 ndiyo yakanakisisa, unozvionawo sei? Pamusoro pezvo Bhaibheri rinoti: ‘Munhu akangwara anoona njodzi ohwanda, asi asina mano anoramba achienda uye otambura nokuda kwaizvozvo.’
Izvi zvinokubatsira kuti uone chinhu chinozoita kuti utumirane nevamwe mameseji anonyadzisira uye kuita zvinhu zvisina unhu: Unoshamwaridzana nevanhu vakaita sei? (Zvirevo 13:20) “Shamwaridzana nevanhu vaunoziva kuti havadi zvinhu zvisina unhu,” anodaro mumwe mukadzi wechiduku anonzi Sarah. Mumwewo mukadzi anonzi Delia anobvumiranawo nazvo. Anoti: “Dzimwe dzaunoti ishamwari, panzvimbo pokuti dzikukurudzire kuva netsika dzakanaka dzinenge dzichitokukurudzira kuva netsika dzakaipa. Kana zvavanoita zvichipesana nemitemo yaMwari, vanokukurudzira kuti usiye tsika dzako dzakanaka. Ndizvo zvaunoda here?”


text:
WASHINGTON DC—
Zvinhu zvinonzi hazvina kumira zvakanaka munyika munyaya dzeupfumi izvo zvinonzi zvave kuita kuti vamwe vakungure nguva yehurumende yemubatanidzwa apo vaidya vachipfachura.
Zvinhu zvinonzi zvainetsa hazvo munguva yehurumende yemubatanidzwa asi hazvina kusvika pakunyanya kuoma sezvazvinonzi zvave kuratidza kuita panguva ino.
Asika vakuru vakati matakadya kare haanyaradze mwana. Angove manatsa mukanwa chembere kurota ichiyamwa.
Pari nhasi zvinhu zvinonzi zvizere muzvitoro asi hapana mari yekuzvitenga nayo, izvo zvoita kuti vezvitoro vashaye kwekutengesera.
Zvikamu zvinodarika makumi masere kubva muzana zvevanhu zvinonzi hazvisisiri mumabasa sezvo makambani ari kuramba achivharwa.
Ukuwo vachiri pamabasa vacho vanonzi vari kutadza kupiwa mari dzavo dzemihoro paine nguva, ndokunge kana vazodzipiwa.
Mari iri kutenderera munyika inonzi ishoma kwazvo, izvo zvaita kuti kuve nedeflation
uye kuti vamwe vatiwo zviri nani kuti hurumende idzose mari yenyika, kwete kuti varambe vachishandisa mari yekunze isiri kubatika.
Vamwe vanoongorora zveupfumi munyika vanoti chave kutodiwa pari zvino kuvandudza mitemo yezveupfumi iyo inonzi nevamwe ndiyo iri kutadzisa zvinhu kufamba sezvo pasina anoziva remangwana.
Maonero aya anotsigirwawo nasachigaro veZimbabwe Christian Alliance, Reverend Ray Motsi, avo vanotiwo chave kudiwa ndechekuti hurumende ibude pachena kuti zvinhu zvakaiomera kuitira kuti papindewo vamwe vanoibatsira mukufambisa hupfumi hwenyika.
Asi gurukota rezvemari, VaPatrick Chinamasa, vakatozivisa kare kuti hurumende haisi kuzodzosa mari yemunyika nekukasika.
Chimwe chizvarwa cheZimbabwe chinogara kuSouth Africa asi chichiriritira mhuri iri kuZimbabwe, Muzvare Memory Chinyoka, vanotiwo vave kungoshandira kubatsira vari kumusha sezvo zvinhu zvakaoma.
Muzvare Chinyoka vanoti kuti zvinhu zvireruke hurumende inofanirwa kuona kuti yawanisa vechidiki mabasa.
Hurukuro naReverend Ray Motsi Pamwe naMuzvare Memory Chinyoka


text:
MAZANO OKUTI MHURI IFARE
Taura Nemwana Wako Achiri Kuyaruka—Musingaitisani Nharo
“Mwanasikana wangu akatanga kundipindura zvisina ruremekedzo paakanga ava nemakore 14. Pandaimuudza kuti, ‘Yava nguva yekudya,’ aigona kuti, ‘Ndichadya kana ndava kuda.’ Pandaimubvunza kuti apedza basa rake here, aigona kupindura kuti ‘Musandinetsa!’ Kakawanda taikwidzirana manzwi topopotedzana.”—MAKI, wokuJAPAN. *
Kana uri mubereki ane mwana ari kuyaruka, kuitisana nharo nderimwe rematambudziko akakura aunotarisana nawo semubereki, uye rinoda kuti uve nemwoyo murefu. Maria, amai vane mwana ane makore 14 vari kuBrazil vanoti, “Ndinonzwa hasha zvikuru mwanasikana wangu paanoratidza kusandiremekedza. Tinogumbuka zvokuti tinozopopotedzana.” Carmela, wokuItaly anewo dambudziko rakafanana. Anoti, “Tinogara tichiitisana nharo nemwanakomana wangu uye zvinozopedzisira zvaita kuti azvikiyire mukamuri rake.”
Nei vamwe vana vari kuyaruka vachiita sevane nharo zvikuru? Vezera ravo ndivo vanoita kuti zvidaro here? Zvingangodaro. Bhaibheri rinotaura kuti shamwari dzinogona kuita kuti munhu aite zvakanaka kana kuti zvakaipa. (Zvirevo 13:20; 1 VaKorinde 15:33) Uyewo, zvinovaraidza zvakawanda zvinofarirwa nevechiduku mazuva ano zvinokurudzira kupandukira uye kusaremekedza.
Asi pane zvimwewo zvinofanira kufungwa nezvazvo, uye hazvina kuoma kuzvigadzirisa kana ukangonzwisisa kuti zvinoita kuti mwana wako ari mumakore okuyaruka aite sei. Chimboona mimwe mienzaniso.
KUKURA ‘MUSIMBA ROKUFUNGA’
Muapostora Pauro akanyora kuti: “Pandaiva mucheche, ndaitaura somucheche, ndaifunga somucheche, ndairangarira somucheche; asi zvino zvandava murume, ndakarega miitiro youcheche.” (1 VaKorinde 13:11) Mashoko aPauro anoratidza kuti mafungiro anoita vana akasiyana neevanhu vakuru. Sei?
Zviri nyore kuti vana vangobvuma zvose zvose. Asi vanhu vakuru vanowanzokwanisa kunzwisisa zvinhu zvisiri pachena uye vanonyatsofungisisa pavanenge vachida kusarudza. Somuenzaniso, vanhu vakuru vanofunga zvakanakira chimwe chinhu kana kuti zvachakaipira, uye kuti zvavanoita zvichaita kuti vamwe vaite sei. Vanogona kunge vakatojaira kufunga saizvozvo. Asi vana vari kuyaruka vachiri kutotanga kudzidza kufunga saizvozvo.
Bhaibheri rinokurudzira vechiduku kuti vakudziridze ‘mano avo okufunga.’ (Zvirevo 1:4) Rinotokurudzira vaKristu vose kuti vashandise ‘simba ravo rokufunga.’ (VaRoma 12:1, 2; VaHebheru 5:14) Dzimwe nguva mano okufunga emwana wenyu ari kuyaruka anogona kuita kuti aite nharo nemi, kunyange panyaya inenge ichiita sediki. Kana kuti anogona kutaura mafungiro anonyatsoratidza kuti haana kururama. (Zvirevo 14:12) Kana zvadaro ungakurukura sei naye musingaiti nharo?
EDZA IZVI: Funga nezvokuti mwana wako angangova ari kudzidzira kushandisa mano ake okufunga, uye anogona kunge asina kutomboomerera pane zvaanofunga. Kuti uone zvaanonyatsofunga, tanga wamurumbidza nekushandisa kwaanoita mano ake okufunga. (“Ndinofarira mafungiro aunoita, kunyange zvazvo ndisingabvumirani nezvese zvaunosarudza.”) Ibva wamubatsira kuongorora mafungiro ake. (“Unofunga kuti zvawataura zvinoshanda nguva dzose here?”) Unogona kushamisika kuona mwana wako achiongororazve zvaanenge afunga uye achizvigadzirisa.
Unofanira kungwarira kuti paunokurukura nemwana wako usafunga kuti unotofanira kumuratidza kuti mafungiro ako chete ndiwo akarurama. Kunyange kana akaita seasingabvumirani nezvaunotaura, mwana wako anogona kutobatsirwa zvakanyanya zvausingambofungidziri nekukurukura kwamunenge maita. Usazoshamisika kuona mwana wako achinja mafungiro ake, ava kutotora pfungwa dzawakataura kuita sedzake.
“Dzimwe nguva ndaimboitisana nharo nemwanakomana wangu pazvinhu zvidiki-diki, zvakadai sokuti tisapambadza zvinhu uye kuti asadenha hanzvadzi yake. Asi kakawanda airatidza kuti aida kuti ndimubvunze zvaaifunga uye kuti ndimuratidze kuti ndaimunzwisisa, ndotaura mashoko akadai sokuti, ‘Hoo, ndiyo nyaya yacho’ kana kuti ‘Hoo, ndizvo zvauri kufunga.’ Iye zvino ndava kuona kuti dai ndaingotaura mashoko akadaro, pamwe tingadai tisina kuitisana nharo kakawanda.”—Kenji, wokuJapan.
KUDZIDZA KUVA MUNHU ANOZVIMIRIRIRA
Chinhu chikuru pakurera mwana achiri kuyaruka ndechokumubatsira kuti azokwanisa kurarama achizvimiririra kana akura. (Genesisi 2:24) Izvozvo zvinosanganisira kudzidza kuti anofanira kuva munhu akaita sei, kureva unhu hwake, zvaanotenda pamwe netsika dzaanofanira kuva nadzo. Kana akasangana nemuedzo wokuita zvakaipa, wechiduku anenge atosarudza mararamiro aanofanira kuita haangofungi nezvezvichazoitika chete. Asiwo achazvibvunza kuti: ‘Ndiri munhu akaita sei? Ndezvipi zvandinokoshesa? Munhu anokoshesa zvakafanana nezvandinokoshesa aizoita sei mumamiriro ezvinhu akadai?’—2 Petro 3:11.
Bhaibheri rinotiudza nezvaJosefa, murume wechiduku uyo aiziva kuti anofanira kuva munhu akaita sei. Paakanyengetedzwa zvakasimba nemudzimai waPotifari kuti arare naye, Josefa akapindura kuti: “Ndingaita seiko chinhu ichi chakaipa kwazvo, nditadzire Mwari?” (Genesisi 39:9) Kunyange zvazvo vaIsraeri vakanga vasati vapiwa mutemo wairambidza ufeve, Josefa akaziva maonero aMwari panyaya yacho. Uyewo, mashoko ekuti “ndingaita seiko,” anoratidza kuti Josefa akaita kuti maonero aJehovha ave maonero ake, achiziva kuti anofanira kuva munhu akaita sei.—VaEfeso 5:1.
Mwana wako achiri kuyaruka achiri kudzidzawo kuti anofanira kuva munhu akaita sei. Izvozvo zvakanaka nokuti zvichaita kuti adzidze kukunda miedzo inobva kune vezera rake, achigona kuzvimiririra. (Zvirevo 1:10-15) Asiwo kudzidza kwake kuzvimiririra uku kungaita kuti ade kumisidzana newe. Ungaita sei kana izvi zvikaitika?
EDZA IZVI: Pane kuti muitisane nharo, chingodzokorora pfungwa yake. (“Rega ndione kuti ndanyatsonzwisisa here. Wati . . . ”) Chimubvunza mibvunzo. (“Chii chinoita kuti ufunge saizvozvo?” kana kuti “Chii chakaita kuti usarudze izvozvo?”) Ita kuti mwana wako ataure. Murege atsanangure nei achifunga kuti pfungwa yake yakarurama. Kana mafungiro enyu akangosiyana pamusana pekuti munofarira zvakasiyana uye kana mwana wako asiri kusarudza zvakaipa, ratidza kuti unoremekedza maonero ake, kunyange kana usinganyatsobvumirani nawo.
Nyaya yekuziva kuti unofanira kuva munhu akaita sei uye yokudzidza kuzvimiririra inongoitika kumunhu wose uye zvinotobatsira. Bhaibheri rinototi vaKristu havafaniri kuita sevana vaduku ‘vanongokandwa kwose kwose sokunge vanokandwa nemafungu uye vachitakurirwa kuno nokoko nemhepo yose yokudzidzisa.’ (VaEfeso 4:14) Saka bvumira uye itokurudzira mwana wako kuti adzidze kuva munhu akazvimiririra uye anoziva kuti anofanira kuva munhu akaita sei.
“Pandinoratidza vanasikana vangu kuti ndinoda kuvateerera, zvinoita kuti vadewo kuteerera zvandinofunga, kunyange kana zvakasiyana nemafungiro avo. Ndinongwarira kuti ndisavamanikidza kubvuma kuti vave nemafungiro angu asi kuti vave vanhu vakazvimiririra.”—Ivana, wokuCzech Republic.
USACHINJA-CHINJA ZVAUNENGE WATAURA, ASI IVA ANONZWISISA
Kungofanana nezvinoita vana vadiki, vamwe vana vari kuyaruka vakaona kuti kana vakaramba vachitaura nezvechimwe chinhu, vabereki vavo vanosvika pakuneta. Kana izvozvo zvichigaroitika mumba menyu, unofanira kungwarira. Kunyange zvazvo kukanda mapfumo pasi kuchiwanzoita kuti nyaya yacho imbopera kwenguva diki, izvozvo zvinodzidzisa mwana wako kuti kuita nharo ndiko kunoita kuti awane zvaanoda. Dambudziko racho ringapedzwa sei? Tevedzera zano raJesu rokuti: “Shoko renyu rokuti Hungu ngaringova Hungu, Aiwa wenyu, Aiwa.” (Mateu 5:37) Vana vari kuyaruka havazowanzoiti nharo newe kana vachiziva kuti hungu wako ndihungu.
Asi unofanirawo kuva munhu anonzwisisa. Bvumira mwana wako kuti atsanangure, zvakadai sokuti nei achifunga kuti nguva yamakamuti ndiyo yaanofanira kunge ava kumba ichifanira kuchinjwa dzimwe nguva. Kana ukadaro, unenge usiri kungobvuma nekuti aramba achitaura asi unenge uchitevedzera zano remuBhaibheri rokuti: “Kunzwisisa kwenyu ngakuzivikanwe.”—VaFiripi 4:5.
EDZA IZVI: Kurukurai semhuri kuti munhu wose anofanira kunge asvika kumba nguvai uye mimwe mitemo yepamba inotarisirwa kuti vana vatevedzere. Ratidza kuti unoda kuteerera uye kufunga nezvezvinhu zvose usati waita chisarudzo. Vamwe Baba vokuBrazil vanonzi Roberto vanoti, “Vana vari kuyaruka vanofanira kuona kuti vabereki vavo vanoda kubvuma chikumbiro kana chisingapesani nezvinotaurwa neBhaibheri.”
Ichokwadi kuti hapana mubereki asingatadzi. Bhaibheri rinoti: “Tose tinokanganisa kazhinji.” (Jakobho 3:2) Kana ukaona kuti ungangova wakonzeresa kuti muitisane nharo, usazeza kukumbira mwana wako ruregerero. Kubvuma zvaunenge wakanganisa kunoita kuti uve muenzaniso wakanaka wekuzvininipisa uye kuchaita kuti mwana wako azoitawo zvakafanana.
“Ndakakumbira mwanakomana wangu ruregerero pandakanga ndadzikama, ndisisina kugumbuka pashure pokuitisana nharo naye. Izvozvo zvakamubatsira kuti adzikame uye zvakaita kuti zvive nyore kuti anditeerere.”—Kenji, wokuJapan.
^ ndima 3 Mazita ari munyaya ino akachinjwa.
ZVIBVUNZE KUTI . . .
Zvii zvandingangova ndiri kuita, zviri kuita kuti mwana wangu ari kuyaruka aite nharo neni?
Ndingashandisa sei mashoko ari munyaya ino kuti ndinzwisise mwana wangu zviri nani?
Ndingaita sei kuti ndigone kukurukura nemwana wangu tisingaitisani nharo?


text:
Sei Musingabvumi Kuwedzerwa Ropa?
Nhema dzinowanzotaurwa nevanhu
Nhema: Zvapupu zvaJehovha zvinofunga kuti vanachiremba havagoni kubatsira, saka kana vakarwara havaendi kuchipatara.
Chokwadi: Kana isu kana kuti voukama vakarwara tinotsvaka kurapwa kwakanakisisa. Tinotsvaka vanachiremba vanoziva basa uye vanorapa pasina kuwedzerwa ropa. Tinofara chaizvo nokufambira mberi kuri kuitika panyaya dzokurapa. Kutaura zvazviri, nzira dzinoshandiswa pakurapa Zvapupu pasina kuwedzerwa ropa dzava kushandiswawo kubatsira vamwe vasiri Zvapupu. Munyika dzakawanda, murwere anogona kusarudza kana asingadi kuwedzerwa ropa izvo zvinomudzivirira pazvirwere zvinokonzerwa nokunge awedzerwa ropa, kana kutadza kupindirana kweropa nomuviri wake.
Nhema: Zvapupu zvaJehovha zvinoti kutenda ndiko kunoita kuti murwere apore.
Chokwadi: Hatiiti zvokunamatira.
Nhema: Dzimwe nzira dzokurapwa nadzo pasingawedzerwi ropa dzinodhura.
Chokwadi: Kurapwa usingawedzerwi ropa kwakachipa. *
Nhema: Zvapupu zvakawanda kusanganisira vana, zvinofa gore rimwe nerimwe nemhaka yokuramba kuwedzerwa ropa.
Chokwadi: Idzi ndidzo nhema dzisina kana nomusoro. Vanachiremba vanovhiya vanogara vachivhiya mwoyo, mizongoza uye kuisira munhu dzimwe nhengo dzomuviri uye vanozviita vasingashandisi ropa. * Varwere kusanganisira vana vanorapwa vasingawedzerwi ropa, vanopora kufanana nevarwere vanenge vawedzerwa ropa kana kuti vanotokurumidza kudarika vawedzerwa ropa. * Ndiani anoziva kuti kana murwere akawedzerwa ropa achararama asi akasawedzerwa ropa achafa? Hakuna anozviziva.
Sei Zvapupu zvaJehovha zvisingabvumi kuwedzerwa ropa?
Iyi haisi nyaya yokuti vanachiremba vanoti kudii asi kuti inyaya yokuti Mwari anoti kudii. Testamende Yekare neTestamende Itsva zvinotipa murayiro wakajeka wokuti tisadya ropa. (Genesisi 9:4; Revhitiko 17:10; Dheuteronomio 12:23; Mabasa 15:28, 29) Uyewo, kuna Mwari ropa rinomirira upenyu. (Revhitiko 17:14) Saka kusadya kwedu ropa kana kuriwedzerwa haisi nyaya yokungoteerera Mwari chete asi kuti tinenge tichimuremekedza somunhu akatipa upenyu.
Kuchinja mafungiro
Pane imwe nguva, vezvoutano vaiti kurapa pasina kuwedzerwa ropa kwakaipa uye kwakangofanana nokuzviuraya asi iye zvino vava kuchinja mafungiro avo. Somuenzaniso, muna 2004, imwe nyaya yakabudiswa mubhuku rezveutano yakati “nzira dzakawanda dzinoshandiswa pakurapa Zvapupu zvaJehovha ndidzo dzichange dzava kutoshandiswa nevakawanda mumakore ari kutevera.” * Imwe nyaya yakabuda mubhuku rinonzi Heart, Lung and Circulation muna 2010 yakati “‘kuvhiyiwa munhu asingawedzerwi ropa’ hakufaniri kungoitwa kuZvapupu zvaJehovha chete asi kuti kunofanira kuitirwa vanhu vose.”
Zviuru zvakawanda zvavanachiremba zvava kushandisa nzira dzokuti murwere asarasikirwa neropa rakawanda paanenge achivhiyiwa uye pakuvhiyiwa kwacho havamuwedzeri ropa. Nzira idzi dzokurapa pasina kuwedzerwa ropa dzava kutoshandiswa munyika dziri kusimukira uye vamwe varwere vanenge vasiri Zvapupu zvaJehovha vari kutokumbira kurapwa kwakadaro.
^ ndima 8 Ona bhuku rinonzi Transfusion and Apheresis Science, Volume 33, No. 3, peji 349.
^ ndima 10 Ona bhuku rinonzi The Journal of Thoracic and Cardiovascular Surgery, Volume 134, No. 2, mapeji 287-288; Texas Heart Institute Journal, Volume 38, No. 5, peji 563; Basics of Blood Management, peji 2; uye Continuing Education in Anaesthesia, Critical Care & Pain, Volume 4, No. 2, peji 39.
^ ndima 10 Ona bhuku rinonzi The Journal of Thoracic and Cardiovascular Surgery, Volume 89, No. 6, peji 918; uye Heart, Lung and Circulation, Volume 19, peji 658.
^ ndima 14 Continuing Education in Anaesthesia, Critical Care & Pain, Volume 4, No. 2, peji 39.


text:
Swedera Pedyo naJehovha
Mwari anokukoka kuti uswedere pedyo naye. Bhuku rino richakuratidza kuti ungaita sei izvozvo chaizvo uchishandisa Bhaibheri.
Sumo
Unogona kuumba ukama naJehovha Mwari husingazombogurwi.
CHITSAUKO 1
“Tarirai, Uyu Ndiye Mwari Wedu”
Nei Mosesi akabvunza zita raMwari iye aitoriziva nechekare?
CHITSAUKO 2
Unogona ‘Kuswedera Pedyo naMwari’ Zvechokwadi Here?
Jehovha Mwari, Musiki wedenga nepasi, anotikoka uye anotivimbisa.
CHITSAUKO 3
“Mutsvene, Mutsvene, Mutsvene, Iye Jehovha”
Sei Bhaibheri richibatanidza utsvene nerunako?
CHIKAMU 1
“Mukuru Pakusimba Kwake”
Muchikamu chino, dzidza nezvesimba raJehovha rekusika, kuparadza, kudzivirira uye kudzorera.
CHIKAMU 2
“Anoda Zvakarurama”
Muchikamu chino, ona kuti Mwari anogara sei achiita zvakanaka uye zvakarurama, asingasaruri.
CHIKAMU 3
“Une Mwoyo Wakangwara”
Chikamu chino chinoratidza kuti uchenjeri hwaMwari hunopfuura kunyange zivo yake isingaperi.
CHIKAMU 4
“Mwari Rudo”
Muchikamu chino, ona kuti nei rudo rwaMwari rwuri rukuru paunhu hwake hwose.
CHITSAUKO 31
‘Swedera Pedyo naMwari, Iye Achaswedera Pedyo Newe’
Mubvunzo upi unokosha kupfuura yose waungazvibvunza? Uchaupindura sei?


text:
Kukombodza (migodhi)
Shoko rokuti kukombodza (beneficiation or value addition) rinotaura pamusoro pemhindu dzose dzinoitwa dzokuvandurira chitofu chinobva kumigodhi kuti chisvike apo chinozokwaniswa kubikwa chichinyautswa mumabhaera emoto. Mhindu idzi dzine chinangwa chokupatsanura dombo rine muchegwa une mari nedombo mambara risina mari. Izvi zvinenge zvakapangama nokuti dombo rinozonobikwa mubhaera ndeiro rinenge rine muchegwa wemari kunyanya kwete imwe mbwizhu yose isina chiguro kana chimuko pairi. Izvi zvinoita kuti kambani dzisarasikirwa nemari kutenga magetsi achibikiswa dombo mambara.
Mhindu dzinoitwa dzinosanganisira: kutsemura kana kubanda mabwe nemhandamabwe, kugaya mabwe nezvigayo zvine mabhora esimbi, kupatsanura mambara nemuchegwa wemari, nokukokorodza muchegwa wemari.
Shoko rokuti kukombodzwa rinokwaniswa kushandawo kutsanangurwa zviri kurongwa muZimbabwe kuti ngoda ivezwe nokukwenenzwerwa muZimbabwe. Izvi zvinoita kuti ngoda iyevedze kuvatengi yave kupenya, saka inenge yave kuchizotengeswa kunyika dzokunze nomutengo wepamusoro. Kana ngoda isina kuvezwa sezvizvi, ingori dombo rakabva pasi pemugodhi mutengo pacarat unenge uri pasi. Kukombodza zviwanikwa zveZimbabwe munyika imomo zvinobatsira kuwanisa vanhu mabasa pane kupa vekunze mabasa mamwechetewo.
Tiri ipapa ndipo panokosherewo kuti zvirimwa zvakaita sana donje zvinge zvichitengeswa ava machira kwete kutengesa mabhero edonje. Chisina kukombodzwa hachina mari inodarika icho chakakombodzwa - kuEnglish ndiyo inonzi beneficiation or value-addition.
Kurerutsa Mutauro[chinja | edit source]
Shoko rokuti kukombodzwa rinotodzana nerekuti kukomborera rinoreva kuitira zvakarurama, zvinofadza, zvinopfumisa panyama kana pamweya. Nenzira imwe, chiro chinenge chakombodzwa chinenge chapfuma pamutengo wacho uye chapfumisawo nyika nevanochishanda kuti chikombodzwe. Mutengo wacho pa tonne kana pachiyero chipi chingashandiswa unotarisirwa kukwira kwete kuderera.
Panokombodzwa chiro panoitwa zvimwe zvisina hukoshi hwepamusoro zvinopatsanurwa kubva kune zvakakosha zvichiraswa kana kutengeswa sechimwe chibereko chinoshandawo chiri choga. Zvinoraswa tingazvifananidza nedemhe rakomborwa zvemukati zvakakosha iro rakasara rava demhe.


text:
Zvapupu zvaJehovha Zvinoshandisa Testamende Yekare Here?
Hongu. Zvapupu zvaJehovha zvinobvuma kuti Bhaibheri rose ‘rakafuridzirwa naMwari uye rinobatsira.’ (2 Timoti 3:16) Izvi zvinosanganisira Testamende Yekare uye Testamende Itsva sokutaurwa kwazvinoitwa nevakawanda. Zvapupu zvaJehovha zvinodana zvikamu izvi zveBhaibheri zvichiti Magwaro echiHebheru uye Magwaro echiKristu echiGiriki. Kutaura kwakadai kunoita kuti tisapa pfungwa yokuti zvimwe zvikamu zveBhaibheri ndezvekare kana kuti hazvichashandi.
Sei vaKristu vachifanira kushandisa Testamende Yekare uye Testamende Itsva?
Pauro aiva muKristu uye akafemerwa naMwari kunyora kuti: “Zvinhu zvose zvakanyorwa kare zvakanyorerwa kuti tirayiridzwe.” (VaRoma 15:4) Saka izvi zvinoratidza kuti muMagwaro echiHebheru mune mashoko anokosha okuti tizive. Zvimwe zvacho zvinosanganisira nyaya dzinokosha dzakaitika kare uye mazano arimo anobatsira.
Nyaya dzinokosha dzakaitika kare. Magwaro echiHebheru ane mashoko anokosha anotaura nezvekusikwa kwezvinhu uye kuti zvakafamba sei kuti vanhu vave nechivi. Dai taiva tisina mashoko ose iwayo, taizotadza kuwana mhinduro dzinogutsa pamibvunzo yokuti: Takabvepi? Sei vanhu vachifa? (Genesisi 2:7, 17) Uyezve, Magwaro echiHebheru anotaura nezvemabatiro aiita Jehovha Mwari nevanhu vaiva vakangofanana nesu.
—Jakobho 5:17.
Mazano anobatsira. Mabhuku akadai saZvirevo uye Muparidzi ayo anowanikwa muMagwaro echiHebheru, ane mazano anobatsira muupenyu uye mazano acho anoramba achishanda pasinei nokuti akanyorwa kare-kare. Ane mazano okuti tingava sei nemhuri dzinofara (Zvirevo 15:17), tingaona sei basa zviri pakati nepakati (Zvirevo 10:4; Muparidzi 4:6), uye kuti vechiduku vangaitei kuti vafare muupenyu (Muparidzi 11:9-12:1).
Uyezve, kudzidza nezveMitemo yakapiwa Mosesi yakanyorwa muTorah (mabhuku mashanu okutanga ari muBhaibheri) kuchatibatsira. Kunyange zvazvo vaKristu vasingasungirwi kuita zviri mumutemo iwoyo, mashoko arimo anogona kutibatsira kuti tifare muupenyu.


text:
Mavhidhiyo epaJW.ORG
Pamavhidhiyo edu ari paIndaneti tarisa uone raunoda. Ona kana kuti kopa mavhidhiyo anobatsira mhuri, vari kuyaruka uye vana. Ona mavhidhiyo anotaura nezveZvapupu zvaJehovha.
IVA SHAMWARI YAJEHOVHA
Regerera Vamwe
Kana mumwe munhu akakukanganisira unofanira kuita sei?
IVA SHAMWARI YAJEHOVHA
Rwiyo Rwokukunda (Rwiyo 132)
Tevedzera Mosesi nevaIsraeri nokuimba rwiyo urwu rwokurumbidza Jehovha.
ZVIRI KURATIDZWA-MAVHIDHIYO AKAREBA
‘Mashoko Akanaka Kumarudzi Ose, Madzinza Nendimi’
Kuti vanhu vakawanda vanzwisise chokwadi chiri muBhaibheri, zvinokosha kuti pave neshanduro yakarurama. Basa iri riri kumboitwa sei? Matambudziko api anosangana nevashanduri?
IVA SHAMWARI YAJEHOVHA
Iva Nomutsa Uye Usanyima Vamwe
Ona kufara kunoita Caleb naSophia nemhaka yokupanana zvavanenge vanazvo.
ZVIRI KURATIDZWA-MAVHIDHIYO AKAREBA
Iva Nezvinangwa Zvinokudza Mwari
Kuva noupfumi kana dzidzo yepamusoro ndizvo zvinangwa zvinonyanya kukosha here? Ona kuti zvakaitwa naTimoti zvingakubatsira sei pakusarudza zvakanaka.
ZVIRI KURATIDZWA-MAVHIDHIYO AKAREBA
Zvapupu zvaJehovha—Kutenda Kuchiratidzwa Nemabasa, Chikamu 2: Chiedza Ngachivheneke
Jesu akarayira vateveri vake kuti vaite “kuti vanhu vemarudzi ose vave vadzidzi.” Nemhaka yokushorwa uye matambudziko akawanda, Vadzidzi veBhaibheri vakasvika pakunzwisisa zvinorehwa nokuita kwavo kuti chiedza chivheneke.
ZVIRI KURATIDZWA-MAVHIDHIYO AKAREBA
Zvapupu zvaJehovha—Kutenda Kuchiratidzwa Nemabasa, Chikamu 1: Kubuda Murima
Nyaya ino ndeyevanhu vakazvipira kurarama zvinoenderana nechiedza chechokwadi chiri muBhaibheri pasinei noutsinye hwavanoitirwa. Muenzaniso wavo uchakukurudzira kuramba uchishumira Mwari wakatendeka.
ZVIRI KURATIDZWA-MAVHIDHIYO AKAREBA
Remekedza Chiremera chaJehovha
Kuvimbika kwako kuna Mwari kungaiswa sei pamuedzo nehama neshamwari? Ndiyo nyaya yakaitika kuvaIsraeri Kora paakapandukira Mosesi.
ZVIRI KURATIDZWA-MAVHIDHIYO AKAREBA
Kubatanidzwa Nokudzidziswa naMwari
Vanhu vakawanda vakabatsirwa sei nemagungano enyika dzakawanda aiva nomusoro wokuti “Kudzidzisa kwouMwari” akaitwa munyika yose?
ZVIRI KURATIDZWA-MAVHIDHIYO AKAREBA
Kusvika Kumigumo Yenyika
Chikoro cheBhaibheri cheWatchtower cheGiriyedhi chinokoshesa basa guru rokuparidzira. Inzwa zvakasangana nemamishinari akapinda chikoro ichi chinokosha.


text:
Bhaibheri Rinoti Chii Nezvekuroorana Kwevanhu Vemarudzi Akasiyana?
Mhinduro yeBhaibheri
Pamberi paMwari marudzi ose akafanana, saka hapana chakaipa kuti vanhu vemarudzi akasiyana varoorane. Bhaibheri rinoti: “Mwari anobata vanhu vose zvakafanana . . . , pasinei nekuti ndeverudzi rwupi.”—Mabasa 10:34, 35, Good News Translation.
Chimboona zvimwe zvinotaurwa neBhaibheri nezvekufanana kwakaita marudzi evanhu akasiyana-siyana uye kuroorana kwevanhu ava.
Marudzi ose akabva pamunhu mumwe chete
Vanhu vakabva kune munhu wokutanga, Adhamu, uye mudzimai wake, Evha, uyo anonzi neBhaibheri “amai vevanhu vose vapenyu.” (Genesisi 3:20) Nokuda kwechikonzero ichi, Bhaibheri rinoti Mwari “akaita marudzi ose evanhu kubva pamunhu mumwe chete.” (Mabasa 17:26) Pasinei nekuti vanhu ndevemarudzi akasiyana-siyana, vanhu vose imhuri imwe chete. Asi zvakadini kana nyaya yerusaruraganda ichitonga kwaunogara?
Vanhu vakachenjera vanotaurirana
Kunyange zvazvo kuna Mwari pasina chakaipa nokuroorana kwevanhu vemarudzi akasiyana, havasi vanhu vose vanozvifarira. (Isaya 55:8, 9) Kana uri kufunga zvokuroorana nemunhu werumwe rudzi, iwe nemumwe wako munofanira kukurukura zvinhu izvi:
Muchaita sei kana hama dzenyu kana kuti vanhu vekwamunogara vakatanga kutaura zvakasiyana-siyana?
Muchabatsira sei vana venyu kukunda dambudziko rerusaruraganda?
Kutaurirana kwakadaro kunogona kuita kuti imba yenyu ibudirire.—Zvirevo 13:10; 21:5.


text:
Bhaibheri Rine Mashoko Akarurama Nezveupenyu hwaJesu Here?
Mhinduro yeBhaibheri
Munyori weBhaibheri Ruka achitaura nezveupenyu hwaJesu, akati: “
Ndakatsvaka zvinhu zvose nenzira yakarurama kubvira pakutanga.”
Vamwe vanoti mashoko anotaura nezveupenyu hwaJesu akanyorwa muEvhangeri, nevanhu vakararama panguva yaakararama vakadai saMateu, Mako, Ruka, uye Johani, akachinjwa mumakore okuma300 C.E.
Zvisinei, chimedu chechinyorwa cheEvhangeri yaJohani chakawanikwa kuIjipiti pakutanga kwema1900. Chinozivikanwa sePapyrus Rylands 457 (P52) uye chakachengetwa paJohn Rylands Library, muManchester, kuEngland. Chine mashoko akanyorwa muna Johani 18:
Ndicho chinyorwa chekare kudarika zvimwe zveMagwaro echiKristu echiGiriki. Nyanzvi dzakawanda dzakadzidza dzinoti chakanyorwa munenge muna 125 C.E., papfuura makore anenge 25 chokutanga-tanga chacho chanyorwa. Zviri muchinyorwa ichi zvinoenderana nezviri mune zvimwe zvinyorwa zvakazonyorwa gare gare.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
13 Izvozvo zvaitika Abramu akabuda muIjipiti, iye nomudzimai wake nezvose zvaakanga anazvo, aina Roti, akaenda kuNegebhu.+
2 Abramu akanga ane mapoka ezvipfuwo nesirivha nendarama zvizhinji kwazvo.+
3 Akabva muNegebhu achingotamisa-tamisa musasa achienda kuBheteri, kunzvimbo yaimbova netende rake pakutanga pakati peBheteri neAi,+
4 kunzvimbo yeatari yaakanga aita ikoko pakutanga;+ uye Abramu akadana zita raJehovha ipapo.+
5 Zvino Roti, uyo akanga achifamba pamwe chete naAbramu, aivawo nemakwai nemombe nematende.
6 Naizvozvo nyika yacho haina kuvabvumira kuti vagare pamwe chete, nokuti zvinhu zvavo zvakanga zvawanda uye vakanga vasingakwanisi kugara pamwe chete.+
7 Vafudzi vezvipfuwo zvaAbramu nevafudzi vezvipfuwo zvaRoti vakapopotedzana; panguva iyoyo muKenani nomuPerizi vaigara munyika yacho.+
8 Nokudaro Abramu akati kuna Roti:+ “Ndapota, usarega kupopotedzana chero kupi zvako kuchipfuurira pakati pangu newe nepakati pevafudzi vangu nevafudzi vako, nokuti tiri hama.+
9 Nyika yose haisi pamberi pako here? Ndapota, paradzana neni. Kana ukaenda kuruboshwe, ini ndichabva ndaenda kurudyi; asi kana ukaenda kurudyi, ini ndichabva ndaenda kuruboshwe.”+
10 Naizvozvo Roti akatarira, akaona Ruwa rwose rwaJodhani,+ kuti rwose rwaiva nzvimbo ine mvura, Jehovha asati aparadza Sodhoma neGomora, somunda waJehovha,+ senyika yeIjipiti kusvikira kuZoari.+
11 Roti akabva asarudza Ruwa rwose rwaJodhani, Roti akatamisira musasa wake kumabvazuva. Naizvozvo vakaparadzana.
12 Abramu akagara munyika yeKenani, asi Roti akagara pakati pemaguta oRuwa rwacho.+ Akazodzika tende rake pedyo neSodhoma.
13 Zvino varume veSodhoma vakanga vakaipa uye vaiva vatadzi vakanyanya kuna Jehovha.+
14 Zvino Jehovha akati kuna Abramu pashure pokuparadzana kwake naRoti: “Ndapota, tarira uri panzvimbo yauri, kuchamhembe nokumaodzanyemba nokumabvazuva nokumavirira,+
15 nokuti nyika yose yawakatarira, ndichaipa iwe nevana vako nokusingagumi.+
16 Ndichaita kuti vana vako vave seguruva renyika, zvokuti, kudai munhu aikwanisa kuverenga guruva renyika, vana vako vaizoverengwawo.+
17 Simuka, famba-famba munyika yacho pakureba kwayo nepakufara kwayo, nokuti ndichakupa iyo.”+
18 Naizvozvo Abramu akaramba achigara mumatende. Gare gare akasvika akagara pamiti mikuru yeMamre,+ iri muHebroni;+ uye akavakira Jehovha atari ipapo.+
© 2014 Watch Tower Bible and Tract Society of Pennsylvania.
|


text:
Nyeredzi
Muzvidzidzo zvinoti: taranyika; jekanyika; fundoyetsimba, nyeredzi izita riri kutorwa kumirira anonzi planets kuEnglish anova mitumbi inopoterera zuva. Nyeredzi imwe neimwe ine boterekwa rainofamba mariri ichipoterera zuva.
Mukutaura kwemazuva ose, nyeredzi ndidzo nyenyedzi. Nokuda kwekuti mutauro wedu utambanuke kutaura zvakawanda mazwi maviri aya asiyaniswa. Nyeredzi dzinosanganisira mitumbi inoti: Earth; Mars; Jupiter; Mecury; Venus; Saturn, Uranus neNeptune.. Idzi ndidzo nyeredzi dzine maboterekwa anopoterera zuva ratinoona rinobuda nokunyura panyika yatigere. Kubatanidzwa kwenyeredzi idzi pamwe nezuva kunodanwa kuEnglish kunzi Solar System - kuShona tichati Gumbapamwe reMushana, iro izwi rokuti mushana richimirira zuva ratinozambira panyika.
Mutumbi wePluto waimboshevedzerwa kunzi nyeredzi asi zvakazoshandurwa neInternational Astronomical Union. Iye zvino Pluto yakushevedzerwa kunzi nyeredzi diki (dwarf planet).


text:
WASHINGTON—
Mitambo ye Harare Festival of The Arts, HIFA, yapinda muzuva rechipiri muHarare neChitatu mumiriri weAmerica muZimbabwe, Ambassador Bruce Wharton, vachirumbidza hukama hwenyika yavo neHIFA.
America iri kutsigira mamwe masangano anoshanda mukurwisa HIV/AIDS pasi pechirongwa chemutungamiri weAmerica chePEPFAR.
Vanoona nezvekufambiswa kwemashoko musangano re HIFA, Va Tafadzwa Simba, vanoti VaWharton vashanyira makambani ari kuratidza zviratidzwa zvawo ari muna First Street muHarare.
Vaimbi vane mukurumbira vechidiki vanosanganisira Jah Prayzah vange vari pamitambo yaitwa vachitsigira zvirongwa zvaparurwa naVa Wharton.
Mitambo iyi iri kuenderera mberi neChina. VaSimba vanoti neChina veruzhinji vanofanirwa kushanya nemhuri sezvo kune zvirongwa zvakarongerwa vechidiki kuti vaone pamwe nevabereki vavo.
VaSimba vanoti vaimbi vanobva munyika nekunze vachange vachifadza veruzhinji pamitambo ichaitwa muhurongwa hweHIFA kudzamara hwapera mukupera kwesvondo.
Hurukuro naVa Tafadzwa Simba


text:
WASHINGTON DC
—
Sangano reNational Aids Council, NAC, ratanga neChitatu musangano wemazuva maviri nevatungamiri vemasangano evashandi emunyika richivapa ruzivo rwekuti sangano iri rakambomira sei, rinoshanda sei uye kuti zvinangwa zvaro ndezveyi.
Mukuru anoona nezvekuburitswa kwemashoko muNAC, Muzvare Madeline Dube, vanoti musangano uyu, uyo uri kuitirwa kwaMutare uchipindwa nevanhu vanodarika makumi matanhatatu, uri kupawo mashoko ekuti iyo HIV yakambomira sei pari zvino.
Muzvare Dube vanoti nyaya dzichakurukurwa pamusangano uyu dzinosanganisira nzira dzekudzivirira nadzo kutapuriranwa kwechirwere cheshuramatongo dzakaita sekukshandiswa kwemakondomu, kuchecheudzwa kwevanhurume pamwe nekuwaniswa kwemishonga.
Vanhu vangangosvika miriyoni nemazana matatu ezviuru vanonzi vanorarama nehutachiwana hwe HIV munyika, uye pavanhu ava vanhu vanodarika mazana matanhatu ezviuru vari kunetsekana kuti vavane mushonga.
Nhengo dzemasangano anosanganisira Zimbabwe Congress of Trade Unions, Zimbabwe Federation of Trade Unions, Progressive Teachers Union of Zimbabwe neZimbabwe Teachers Association dziri kupinda musangano uyu, uyo unotarisirwa kupera nemusi weChina.
Muzvare Dube vanoti vanovimba kuti pachapera musangano uyu vamiriri ava vachanga vadzidza zvakawanda zvekuti vazonodzidzisawo nhengo dzavo.
Hurukuro naMuzvare Madeline Dube


text:
WASHINGTON DC
—
Sangano rinobatsira nechikafu pasi rose, reWorld Food Programme (WFP) rinoti zvinhu zvagadzikana zviri nani munyaya dzechikafu munyika zvichienzaniswa negore rapera.
WFP inoti gore rino yakakwanisa kubatsira vanhu vakawanda nechikafu.
Mukuru wesangano iri muZimbabwe, VaSori Ouani, vanoti gore rapera zvinhu zvakanga zvakashata zvikuru sezvo vanhu vanodarika mamiriyoni maviri vaida rubatsiro rwechikafu, sangano ravo rakazokwanisa kubatsira vanhu vanosvika miriyoni vainyanyoda rubatsiro.
VaOuani, avo vasvitsa gore vari munyika, vanoti gore rino pane tarisiro yekuti zvinhu zvichagadzikana zvakanyanya pachitariswa mvura yakanaka yakanaya mune dzimwe nzvimbo, izvo zvinozosiya huwandu hwevanhu vanoda chikafu hwaderera.
Vanoona nezvekuburitswa kwemashoko muWFP muZimbabwe, VaTomson Phiri, vanotiwo ongororo yegoho remwaka uno yakaitwa nehurumende pamwe nesangano ravo iri kutarisirwa kubuda chero nguva svondo rino.
VaPhiri vanoti chimhingamupinyi chikuru chavari kusangano nacho pari zvino inyaya yekushaikwa kwemari, sezvo masangano pamwe nedzihurumende dzekunze vaibatsira nemari vawandirwawo.
Hurukuro naVaTomson Phiri


text:
Robert Gabriel Mugabe
Robert Gabriel Mugabe (Shona: [muɡaɓe], Chi Ngirandi: /mʊˈɡɑːbeɪ/ moo-GAH-bay; vakabarwa 21 February 1924) ndivo mutungamiriri wechipiri wenyika yeZimbabwe. Mumwe weva tungamiriri veHondo ye Rusunguko yairwisa vatongi vechichena, Vakasarudzwa kuva Mutungamiri mugore ra1980, semuchinda mukuru weHurumende yeZimbabwe kubvira 1980 kusvika 1987, kubva 1987 vakabva vava Mutungamiriri weZimbabwe kusvika pari nhasi. VaMugabe vakatora nzvimbo yakanga yakabatwa naAbel Tendekai Muzorewa.
Robert Mugabe akaroora mukadzi wekutanga aainzi Sally Hayfron aibva kuGhana. Mushure mekushaya kwa Sally Mugabe, Robert Mugabe akaroora Grace Marufu uyo anova chizvarwa cheZimbabwe. Vairi ava vane vana vatatu vanonzi Bona Mugabe, Robert Mugabe mudoko na Chatunga Mugabe.
Mukunda waRobert Mugabe anonzi Bona akapedza zvidzidzo zve dhigiri reAccountancy ku Hong Kong mugore 2011; musikana uyu haasati aroorwa uye hapana mukomana anozivikanwa waanofambidzana naye.
VaMugabe igodzi remakore makumi matatu nematatu pabasa romutungamiri wenyika.


text:
MAZANO OKUTI MHURI IFARE
Zvamungaita Kana Mwana Wenyu Akaremara
CARLO * anoti: “Mwanakomana wedu Angelo ane chirwere cheDown syndrome. Kurwara kwake kunotipedza simba uye tinoshushikana. Fungidzira kuti unoda simba rakawanda zvakadini kuti utarisire mwana ane utano hwakanaka, chipeta simba iroro ka100. Dzimwe nguva zvinombovhiringidza magariro edu semurume nemudzimai.”
MIA: anoti: “Zvakaoma uye zvinotoda mwoyo murefu kuti udzidzise Angelo kuita chinhu chiri nyore. Pandinenge ndapera nokuneta, ndinowanzogumbukira murume wangu Carlo. Dzimwe nguva hatiwirirani pane zvimwe zvinhu uye tinopedzisira tava kupopotedzana.”
Unoyeuka here zuva rakaberekwa mwana wenyu? Hapana mubvunzo kuti waida chaizvo kumubata mumaoko. Zvisinei, kuvabereki vakaita saCarlo naMia, mufaro wavo unopedzisira wakanganiswa pavanoudzwa kuti mwana wavo anorwara kana kuti akaremara.
Une mwana akaremara here? Kana unaye unganetseka kuti uchazvigona here? Haufaniri hako kunetseka nokuti pane vabereki vakaita sewe vakakunda dambudziko iri. Ngatimbokurukura matambudziko matatu ane vakawanda uye kubatsirwa kwaungaitwa nemazano ouchenjeri ari muBhaibheri.
DAMBUDZIKO ROKUTANGA: UNOOMERWA NOKUBVUMA KUTI MWANA WAKO AKAREMARA.
Vabereki vakawanda vanonetseka chaizvo pavanoziva kuti mwana wavo anorwara. Vamwe amai vokuMexico vanonzi Juliana vanoti: “Vanachiremba pavakandiudza kuti mwanakomana wedu Santiago aiva nechirwere chinonzi cerebral palsy, handina kuzvibvuma. Zvakandidya mwoyo chaizvo.” Vamwe vanogona kuva nemaonero aiva nevamwe amai vokuItaly vanonzi Villana. Vanoti: “Ndakasarudza kuita mwana kunyange zvazvo zviine ngozi kuvakadzi vezera rangu. Iye zvino ndinozvipa mhosva pandinoona mwana wangu achinetseka neDown syndrome.”
Kana uchinetseka kana kuti uchizvipa mhosva, ziva kuti hausi woga unonzwa saizvozvo. Mwari paakasika vanhu akanga asina chinangwa chokuti varware. (Genesisi 1:27, 28) Haana kusika vabereki vachikwanisa kukurumidza kubvuma zvinhu zvakadai sokurwarirwa. Zvingori muropa kuti unetseke kana ukaziva kuti mwana wako akaremara. Zvinotora nguva kuti uzvibvume uye kuti ujairane nokurwara kwacho.
Ko kana uchifunga kuti ndiwe wakakonzeresa urema hwemwana wako? Yeuka kuti hapana munhu anonyatsonzwisisa kuti zvinhu zvakadai semagenes evabereki, nzvimbo yaunogara nezvimwewo, zvinoita sei pautano hwemwana. Asiwo unganzwa uchida kupomera wawakaroorana naye. Rwisa pfungwa iyoyo. Zvingatokubatsirai kana mukaisa misoro pamwe newawakaroorana naye moisa pfungwa dzenyu pakutarisira mwana wenyu.—Muparidzi 4:9, 10.
ZVAMUNGAITA: Dzidza nezvechirwere chemwana wenyu. Bhaibheri rinoti: “Nouchenjeri imba inovakwa, uye kubudikidza nokunzwisisa inosimbiswa.”—Zvirevo 24:3, Bhaibheri Dzvene muChiShona Chanhasi.
Unogona kudzidza zvakawanda mune mamwe mabhuku uye kunanachiremba. Ungafananidza kudzidza kwauchaita nezvedambudziko remwana wenyu nokudzidza mumwe mutauro. Pakutanga zvinenge zvakaoma asi unopedzisira wava kunyatsoziva.
Carlo naMia, vataurwa kwokutanga vakatsvaka mamwe mashoko ane chokuita nechirwere chemwana wavo kuna chiremba wavo uye kune rimwe sangano rinoona nezvechirwere chacho. Vanoti: “Izvi hazvina kungoita kuti tinzwisise matambudziko anokonzerwa neDown syndrome chete asiwo zvakaita kuti tizive kuti munhu ane chirwere ichi ane zvimwe zvaanokwanisawo kuita. Takaziva kuti mwanakomana wedu aizorarama achikwanisa kuita zvimwe zvinongoitwawo nevamwe. Izvozvo zvakatinyaradza chaizvo.”
EDZA IZVI: Nyanya kufunga zvinogonekwa nemwana wenyu. Rongai kuita zvimwe zvinhu pamwe chete semhuri. Kana mwana wenyu akakwanisa kuita zvinhu zvingaita sezvidiki, musanonoka kumurumbidza uye farai naye.
DAMBUDZIKO RECHIPIRI: UNONZWA KUNETA UYE UNOONA SOKUTI HAUNA KWOKUTURIRA NHAMO DZAKO.
Unganzwa sokuti kutarisira mwana wenyu akaremara kuri kukupedza simba. Jenney, vamwe amai vokuNew Zealand vanoti: “Mumakore okutanga pashure pokunge mwanakomana wangu abatwa chirwere chinonzi spina bifida, pose pandaida kuita rimwe basa ndainzwa ndarukutika uye ndaitanga kuchema.”
Rimwe dambudziko ringava rokuti unonzwa sokuti hauna shamwari dzinokubatsira. Ben ane mwanakomana ane chirwere chinonzi muscular dystrophy nechinonzi Asperger’s syndrome. Anoti: “Vakawanda vangasanyatsonzwisisa zviri kuitika muupenyu hwedu.” Unganzwa uchida chaizvo kutaura nemumwe munhu. Asi shamwari dzako dzakawanda dzinenge dzine vana vane utano hwakanaka. Saka ungazeza kuvaudza zviri kukunetsa.
ZVAMUNGAITA: Kumbira kubatsirwa nevamwe uye bvuma rubatsiro rwacho. Juliana ambotaurwa anoti: “Dzimwe nguva ini nomurume wangu tinonyara kukumbira kubatsirwa.” Zvisinei anowedzera kuti, “Takadzidza kuti tinotoda kubatsirwa nevamwe. Vamwe pavanotibatsira, hatizonyanyi kusurukirwa.” Kana shamwari yako kana kuti mumwe womumhuri akati anoda kugara nemwana wenyu pane chimwe chiitiko chinokosha kana kuti musangano wechiKristu, bvuma uchimuonga. Chimwe chirevo cheBhaibheri chinoti: “Shamwari yechokwadi ine rudo nguva dzose, uye ihama inoberekerwa kubatsira pakunenge kuine kutambudzika.”—Zvirevo 17:17.
Tarisirawo utano hwako. Sezvinongoitwa amburenzi inoramba ichiwedzerwa mafuta kuti irambe ichitakura varwere ichiendesa kuchipatara, unofanira kudya, kuekisesaiza uye kurara kuti uwanezve simba rokuramba uchienderera nebasa rokupepa mwana wako. Javier ane mwanakomana akaremara anoti: “Mwana wangu haakwanisi kufamba, saka ndinoona kuti ndinofanira kudya zvinovaka kuti ndikwanise kumusimudza. Ndini ndinogara ndichimutakura.”
Ungawana sei nguva yokutarisirawo utano hwako? Vamwe vabereki vanoita majana okutarisira mwana wavo. Izvi zvinoita kuti mumwe wavo awane nguva yokuzorora kana kuitawo zvimwe zvinhu. Unotofanira kurega zvimwe zvinhu zvisingakoshi kuti uwane nguva yokutarisira utano hwako kunyange zvazvo zvisiri nyore. Asi vamwe amai vokuIndia vanonzi Mayuri vanoti: “Zvishoma nezvishoma unopedzisira wajaira.”
Taura neshamwari yaunovimba nayo. Kunyange shamwari dzisina vana vakaremara dzinogona kukunyaradza. Unogonawo kunyengetera kuna Jehovha Mwari. Munyengetero unganyatsokubatsira here? Yazmin ane vana vaviri vane chirwere chinovatadzisa kufema zvakanaka chinonzi cystic fibrosis. Anoti: “Dzimwe nguva ndinowandirwa nezvokuita zvokuti ndinonzwa sokuti handichakwanisi kutsungirira.” Asi anowedzera kuti: “Ndinonyengetera kuna Jehovha kuti andinyaradze uye andipe simba. Ndinobva ndanzwa kuti ndava nesimba.”—Pisarema 145:18.
EDZA IZVI: Ongorora zvaunodya, kuti ndirini paunoekisesaiza uye kuti uri kurara kwenguva yakareba sei. Ona kuti ndezvipi zvimwe zvisinganyanyi kukosha zvaungarega kuti uwane nguva yokutarisira utano hwako. Gara uchiongorora uye uchigadziridza purogiramu yako pazvinenge zvakakodzera.
DAMBUDZIKO RECHITATU: UNONYANYA KUTARISIRA MWANA WAKO AKAREMARA KUPFUURA VAMWE VOMUMHURI.
Kurwara kwemwana kunogona kuchinja zvinodyiwa nemhuri, kushanya kwainoita uye nguva inotorwa nevabereki vaine mwana mumwe nomumwe. Izvi zvingaita kuti vamwe vana vanzwe sokuti havasi kutarisirwa zvakakwana. Uyewo vabereki vanogona kutora nguva yakawanda vachitarisira mwana ari kurwara zvovhiringidza magariro avo semurume nomudzimai. Vamwe baba vokuLiberia vanonzi Lionel vanoti: “Dzimwe nguva mudzimai wangu anondiudza kuti handina basa nemwanakomana wedu uye kuti iye ndiye ari kunyanya kumutarisira. Ndinonzwa sokuti haasi kundiremekedza uye dzimwe nguva ndinomupindura nehasha.”
ZVAMUNGAITA: Rongai kuita zvimwe zvinhu zvinofarirwa nevamwe vana venyu kuti vasaona sokuti hamuvafariri. “Dzimwe nguva tinoitira mwanakomana wedu mukuru zvaanofarira zvakadai sokumuendesa kuresitorendi,” anodaro Jenney ambotaurwa.
Kuti usimbise ukama hwako newawakaroorana naye, taura naye uye nyengeterai mose. Aseem, vamwe baba vokuIndia vane mwanakomana ane pfari vanoti: “Kunyange zvazvo dzimwe nguva ini nomudzimai wangu tichimbonzwa takaneta chaizvo uye takaora mwoyo, tinowana nguva yokugara pasi totaura uye kunyengetera. Mangwanani oga oga vana vedu vasati vamuka, tinokurukura ndima yeBhaibheri.” Vamwe vakaroorana vanokurukura vasati varara. Kukurukurirana uye kunyengetera nomwoyo wose kuchasimbisa imba yenyu panguva dzamunenge muchinyanya kunetseka. (Zvirevo 15:22) Mumwe murume nomudzimai vanoti, “Nguva dzatinonyanya kuyeuka tiri pamwe chete ndedziya dzatainge takanyanya kuomerwa noupenyu.”
EDZA IZVI: Rumbidza vamwe vana venyu nokutsigira kwavari kuita mwana wenyu anorwara. Gara uchitaura uye uchiita zvinoratidza kuti unoda uye unoonga zvinoitwa nevana venyu newawakaroorana naye.
RAMBA UINE TARIRO
Bhaibheri rinovimbisa kuti munguva pfupi iri kuuya Mwari achabvisa kurwara kwose nokuremara zviri kunetsa vechiduku nevakura. (Zvakazarurwa 21:3, 4) Panguva iyoyo, “Hakuna mugari wemo achati: ‘Ndiri kurwara.’” *—Isaya 33:24.
Pari zvino unogona kubudirira semubereki ane mwana akaremara. “Usaora mwoyo kana uchiona sokuti hapana chiri kumbofamba zvakanaka,” vanodaro Carlo naMia vambotaurwa. “Fungai nezvezvinhu zvinofadza pamwana wenyu, nokuti zvizhinji.”
^ ndima 3 Mazita ari munyaya ino akachinjwa.
^ ndima 29 Unogona kuverenga zvakawanda nezvevimbiso yeBhaibheri yokuti vanhu vachava noutano hwakanaka muchitsauko 3 chebhuku rinonzi Bhaibheri Rinombodzidzisei Chaizvo? rakabudiswa neZvapupu zvaJehovha.
ZVIBVUNZE KUTI . . .
- Ndinoita sei kuti ndirambe ndine utano hwakanaka, uye ukama hwakasimba naJehovha?
- Ndirini pandakapedzisira kurumbidza vamwe vana vangu nokubatsira kwavanoita?


text:
Zimbabwe: Codice Postale (CAP) in altre importanti città
Harare - Bulawayo - Gweru - Mutare - Chitungwiza - Masvingo - Epworth - Chinhoyi - Kwekwe - Kadoma - Marondera - Gwanda - Bindura - Norton - Zvishavane - Victoria Falls - Shurugwi - Shamva - Rusape - Hwange - Gokwe - Chiredzi - Chipinge - Chegutu - Beitbridge - Redcliff - Mashava - Lupane - Karoi - Kariba - Guruve - Headlands - Glendale - Filabusi - Esigodini - Dorowa Mining Lease - Dete - Concession - Chirundu - Chimanimani - Chakari - Centenary - Binga - Banket - Raffingora - Plumtree - Penhalonga - Odzi - Nyazura - Ngezi - Mvurwi - Mvuma - Mutoko - Murehwa - Mount Darwin - Mhangura - Mazowe - Macheke - Lalapanzi - Inyati - Nyanga - Zaka - Wilton - West Nicholson - Wedza - Watsomba - Turk Mine - Tuli - Tsholotsho - Trelawney - Towla - Stapleford - Silobela - Selous - Sanyatwe - Ruwa - Rutenga - Rocky Spruit - Hwali - Gutu


text:
Mucheko
Muchidzidzo chePimanyika, mucheko (Cross-section) izwi rinoreva uso hunoonekwa kana chiumbwa chine mumhu chachekwa. Chiumbwa chinogona chiri kuchekwa zvichitevedza: mutsetse wakati sambamba nehwaro hwachakagara nacho, mutsetse wakarurama pahwaro, kana mutsetse unoita gonya ripi zvaro pahwaro.
Ruvanze rweMucheko (Cross-sectional area) - izwi iri rinotaura kukura kweuso hunoonekwa kana chiumbwa chine mumhu chachekwa. Muzvinyorwa zviri kutevera tichange tichidzidza pamusoro petsazaniso dzekutsvaka kukura kwakaita ruvanze rweMucheko.
Muenzaniso[chinja | edit source]
Denderende ndicho chiumbwa chemunyonga (uri pamutsendo), unoonekwa panochekwa charaka zvichitevedza mutsendo nenzira inopa munyonga wakavharwa kwese (closed curve). Izvi zvinoreva kuti mutsendo wacho unocheka nenzira yokuti chiumbwa chinosara pachekwa chine munyonga chete pasina mutsetse wakati twasa; mutsendo haucheke hwaro kana chisuvi chiri pacharaka.
Denderedzwa ndicho chiumwa chinowanikwa kana charaka chachekwa zvichitevedza mutsetse wakati sambamba nehwaro hwechakara chakarurama.


text:
NHARIREYOMURINDI (YOKUDZIDZA) JULY 2014
Magazini ino ine nyaya dzichadzidzwa kubva musi wa1 kusvika 28 September, 2014.
Vakazvipa Nemwoyo Unoda kuMicronesia
Vaya vanobva kune dzimwe nyika vanoshumira muzvitsuwa zvomuPacific vanowanzosangana nematambudziko matatu. Vaparidzi voUmambo ava vanoakunda sei?
“Jehovha Anoziva Vaya Vari Vake”
“Nheyo” uye “chisimbiso” zvinotaurwa pana 2 Timoti 2:
Vanhu vaJehovha Vanoramba “Zvinhu Zvisina Kururama”
Mashoko okuti kuramba “zvinhu zvisina kururama” anoenderana sei nezvakaitika mumazuva aMosesi? Tinodzidzei pazviitiko izvozvo?
Ndakafirwa naBaba Ndikawana Vamwe Baba
Verenga nyaya yaHama Gerrit Lösch, nhengo yeDare Rinodzora.
“Imi Muri Zvapupu Zvangu”
Zvinorevei kunzi tiri Zvapupu zvaJehovha?
“Muchava Zvapupu Zvangu”
Nei Jesu akati “muchava zvapupu zvangu,” kwete zvaJehovha? Tingaramba sei tichishingaira mubasa rokupupurira?


text:
Chikonzero
Chikonzero zvinoreva izvo zvinoitisa kuti chinhu chiitike. Vamwe vatauri vanoti chisakiso.
Vanhu vanotenda kuti chinhu chose chine chikonzero, hapana chiitiko chinongoitika chega, kunotova nechimwe chinochisunda kuti chiitike. Zvinhu zviri panyika hazvina kungoitika zvoga asi kuna Mwari akazviita kuti zvivepo. Asi ivo Mwari havana akavakonzera, vanorarama voga kubva kusingaperi kusvika kusingaperi.
Tsaona dzose dzine chinokonzera hadzingoitike dzoga.
Tsika yeHumaneja[chinja | edit source]
Mutemo waPareto unoti, pakuverengwa kwemhedzisiro nezvikonzero, zvikamu makumi masere kubva muzana (80%) zvemhedzisiro dzinoonekwa muzviitiko zvizhinji, zvinokonzerwa nezvikonzero zvikamu makumi maviri kubva muzana (20%).
Zvichitodzana nemutemo uyu, kunonzi mumabhindauko chikamu makumi manomwe kubva muzana (80%) chezvinotengwa chinotengwa nechikamu makumi maviri kubva muzana (20%) chevatengi - kureva kuti ruzhinji rwevatengi (80%) vanotenga zvjnhu zvine hukoshi hwunosvika 20%. Hapana chakakosha panhamba 80% asi kungoti ndiyo nhamba inonyanya kuwonekwa panocherechedzwa hukama hwezvikonzero nemhedzisiro pazvinhu zvizhinji.


text:
Remba
VaRemba (Remba tribe) rudzi rwevanhu vatema vanowanikwa muZimbabwe neSouth Africa vamwe vavo vanoti madziteteguru vaive verudzi rwechiJudah. KuSouth Africa rudzi urwu runodanwa nezita rokuti Lemba.
Vanhi verudzi rwavaRemba vanotaura mitauro yechiBantu inosanganisira ChiShona, Venda, Kalanga. VaRemba vane tsika dzavanotevedza nemaitiro eChinamato anotodza kana kufanana nemaitiro echiJudah. Zvisinei kune vamwe vavo nhasi vanotevedza chiKristu vamwe vachitevedza chiMuslim, kunyangwe vazhinji vachichengetedza tsika dzinofanana nemaJudah.
Tiri muZimbabwe vaRemba vanowanikwa mudunhu reMberengwa.
Zvinofanana nemaJudah nemaArab[chinja | edit source]
Tsika dzevaRemba dzinofanana nemaJudah ndidzo dzinotevera:
- Vanodana Mwari kuti Nwali.
- Vanotevedza Sabata (Shabbat).
- Havadyi nyama yenguruve sezvinotaurwa nebhuku remirayiro yavaJudah reTorah. Zvakare vanotevedza kusasanganisa zvikafu kunorambidzwa mutsika dzeKosher dzechiJudah.
- Vanotevedza tsika yokudzingiswa kwevarume.
- VaRemba vanotevedza tsika yokusaroorana nemamwe marudzi.
Mazita emadzinza evaRemba anoda kunofanana neemhuri dzechiArab uye dzechiJudah. Muenzaniso ndiwo mazita aya: Sadiki, Hasane, Hamisi, Haji, Bakeri, Sharifo naSaidi. Zvakadaro vamwe vavo vanoshandisawo mazita akangofanana nevamwe verudzi rweChiShona.
VaRemba vanozivikanwa vanosanganisira: Fungisai Zvakavapano-Mashavave; Courage Mashavave; Durajadi Simba; Rudo Mathivha; Hamandishe Maramwidze (anomirira Gutu North mudare reParamende) nevamwewo.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
21 Mwoyo wamambo wakaita sehova dzemvura dziri muruoko rwaJehovha.+ Anoutendeudzira kwose kwose kwaanoda.+
2 Nzira dzose dzomunhu dzakarurama mukuona kwake,+ asi Jehovha ndiye anoona zvakaita mwoyo.+
3 Kuita zvakarurama uye kururamisira zvinodiwa naJehovha kupfuura chibayiro.+
4 Maziso anozvikudza nomwoyo unozvitutumadza,+ iro rambi revakaipa, chivi.+
5 Zvirongwa zvomunhu anoshingaira zvinobatsira,+ asi munhu wose anokurumidzira zvinhu achashayiwa njere.+
6 Kuwana pfuma norurimi runoreva nhema imhepo inofemwa inopeperetswa,+ kune vaya vanotsvaka rufu.+
7 Kupamba kunoitwa nevakaipa kuchavazvuzvurudza,+ nokuti vakaramba kururamisira.+
8 Munhu, kunyange mumwe munhuwo zvake, haana kururama panzira yake;+ asi munhu akachena akarurama pabasa rake.+
9 Zviri nani kugara pakona yedenga reimba+ pane kugara muimba imwe chete nomudzimai anokakavara.+
10 Mweya womunhu akaipa unopanga zvakaipa;+ haanzwiri nyasha mumwe wake.+
11 Munhu asina zivo anochenjedzwa nokuripiswa kwomuseki;+ uye munhu paanoita kuti munhu akachenjera ave nenjere, iye anowana zivo.+
12 Munhu Akarurama anofunga nezveimba yomunhu akaipa,+ achiwisira vakaipa pasi kuti vawane dambudziko ravo.+
13 Munhu anovhara nzeve yake kuti arege kunzwa kuchema kwokunyunyuta kweakaderera,+ iye achashevedzerawo asi haazopindurwi.+
14 Chipo chinoitwa pakavanda chinodzikamisa kutsamwa;+ uye pfumbamuromo inenge iri munguo nechepachipfuva+ inodzikamisa hasha dzakasimba.
15 Kururamisira kunofadza munhu akarurama,+ asi pane chimwe chinhu chinotyisa kwazvo kune vaya vanoita zvinhu zvinokuvadza.+
16 Munhu anotsauka panzira yenjere,+ achazorora muungano yevaya vasina simba vari murufu.+
17 Munhu anongoda zvemafaro achava munhu anoshayiwa;+ anoda waini nemafuta haazowani pfuma.+
18 Munhu akaipa rudzikinuro rwomunhu akarurama;+ asi munhu anonyengera anotora nzvimbo yevakarurama.+
19 Zviri nani kugara murenje pane kugara nomudzimai anokakavara uchinetseka.+
20 Munzvimbo yokugara yomunhu akachenjera mune pfuma inokosha nemafuta,+ asi benzi richazvimedza.+
21 Munhu anotevera kururama+ nomutsa worudo achawana upenyu, kururama, nokukudzwa.+
22 Munhu akachenjera anokwira achipinda kunyange muguta revarume vane simba, kuti aputse simba rarinovimba naro.+
23 Munhu anochenjerera muromo wake norurimi rwake anochengeta mweya wake pakutambudzika.+
24 Mudadi anozvikudza, anozvitutumadza ndiro zita romunhu anoshatirwa kwazvo achizvikudza.+
25 Kupanga kwesimbe kuchaiuraya, nokuti maoko ayo akaramba kushanda.+
26 Zuva rose inongopanga kwazvo, asi munhu akarurama anopa uye haana chaanonyima.+
27 Chibayiro chinopiwa nevakaipa chinhu chinosemesa.+ Zvakadini kana munhu akachiunza pamwe chete nokusazvibata.+
28 Chapupu chinoreva nhema chichaparara,+ asi munhu anoteerera achataura nokusingaperi.+
29 Munhu akaipa ane chiso chisinganyari,+ asi munhu akarurama ndiye achasimbisa nzira dzake kwazvo.+
30 Hapana uchenjeri, kana ungwaru chero hupi zvahwo, kana zano chero ripi zvaro zvingarwisana naJehovha.+
31 Bhiza rinogadzirirwa zuva rokurwa,+ asi ruponeso ndorwaJehovha.+
© 2014 Watch Tower Bible and Tract Society of Pennsylvania.
|


text:
Ndivanaani Vane Mazita Ari “Mubhuku Roupenyu”?
Mhinduro yeBhaibheri
“Bhuku roupenyu,” iro rinonziwo “mupumburu woupenyu” kana kuti “bhuku rokuyeuchidza,” rine mazita evanhu vachawana chipo choupenyu husingaperi. (Zvakazarurwa 3:5; 20:12; Maraki 3:16) Mwari anonyora mazita aya zvichienderana nokuvimbika kwavo kwaari.
Mwari anoyeuka mumwe nomumwe wevashumiri vake vakatendeka, sokunge kuti ari kunyora mazita avo mubhuku, kunyange vaya vakatanga kurarama “kubvira pakuvambwa kwenyika.” (Zvakazarurwa 17:8) Zvinoratidza sokuti munhu akatanga kunyorwa mubhuku roupenyu aiva Abheri murume akatendeka. (VaHebheru 11:4) Asi uku hakusi kungonyorawo zvako mazita nokuti bhuku roupenyu rinotiratidza kuti Jehovha ndiMwari ane rudo “anoziva vaya vari vake.”—2 Timoti 2:19; 1 Johani 4:8.
Mazita anenge anyorwa “mubhuku roupenyu” anogona kudzimwa here?
Hongu. Mwari akataura nezvevanhu vaisateerera vaiva murudzi rwevaIsaeri vekare kuti: “Munhu wose akanditadzira, ndiye wandichadzima mubhuku rangu.” (Eksodho 32:33) Asi kana tikaramba takatendeka, mazita edu acharamba ari ‘mumupumburu woupenyu.’


text:
Kunamata Kwemhuri—Mungaitei Kuti Kunakidze?
Vamwe baba vokuBrazil vakati, “Pamanheru oKunamata Kwemhuri tinobatikana chaizvo zvokuti kana ndikasamisa mhuri yangu tinotosvika usiku chaihwo tichikurukura.” Vamwewo baba vokuJapan vanoti mwanakomana wavo ane makore gumi haatombooni kuti nguva yapera uye anenge achida kuti tirambe tichidzidza. Nemhaka yei? Baba vacho vanoti, “Anonakidzwa chaizvo nokudzidza uye zvinoita kuti awedzere kufara.”
Havasi vana vose vanonakidzwa nekunamata kwemhuri. Asi nei zvakadaro? Vamwe baba vokuTogo vakati, “Kunamata Jehovha hakufaniri kufinha.” Kana kuchifinha, zvimwe kunenge kusiri kuitwa zvakanaka? Mhuri dzakawanda dzakaona kuti kunamata kwemhuri kunogona kuita kuti pave ‘nomufaro mukuru’ sezvakataurwa naIsaya nezveSabata.—Isa. 58:13, 14.
Vanababa vechiKristu vanoziva kuti kana vachida kuti mhuri dzavo dzinakidzwe nekunamata kwemhuri, vanofanira kuita kuti munhu wose anzwe akasununguka. Ralf, uyo ane vanasikana vatatu nemwanakomana mumwe chete, anoti pakunamata kwavo kwemhuri vanoita sevari kungokurukurawo zvavo kwete sevari kudzidza, munhu wose ane zvaanoitawo. Ichokwadi kuti dzimwe nguva zvingasava nyore kuita kuti munhu wose arambe achinakidzwa uye akaisa pfungwa pane zvinenge zvichidzidzwa. Vamwe amai vakati: “Hapasi pose pandinenge ndiine simba rokuita kuti kunamata kwemhuri kunakidze sezvandinenge ndichida.” Ungaitei kuti ukurire dambudziko iroro?
DZIDZAI ZVAKASIYANA-SIYANA UYE ZVINOENDERANA NEVARIPO
Vamwe baba vokuGermany vane vana vaviri vakati, “Tinofanira kuita zvinoenderana nemhuri yedu.” Natalia, uyo ane vana vaviri akataurawo kuti pakunamata kwavo kwemhuri vanokurukura zvinhu zvakasiyana-siyana. Mhuri dzakawanda padzinoita kunamata kwadzo kwemhuri dzinoita kuti pave nezvikamu zvikamu. Cleiton wokuBrazil uyo ane vana vaviri vava mumakore okuyaruka akati: “Izvozvo zvinoita kuti kudzidza kwacho kunakidze uye kuti vose vave nezvokuitawo.” Kana vabereki vakakamura nguva yokudzidza vanogona kubatsira mwana mumwe nemumwe kana kuri kuti vana vacho ndevemazera akanyanya kusiyana. Vabereki vanogona kufunga zvinodiwa nemhuri yavo, vosarudza zvinhu zvokudzidza uye madzidziro akanakira mumwe nomumwe ari mumhuri.
Dzimwe mhuri dziri kuita sei kuti dzikurukure zvakasiyana-siyana? Vamwe vanotanga kunamata kwavo kwemhuri nokuimba nziyo dzoUmambo. Juan wokuMexico anoti, “Zvinoita kuti tinzwe takasununguka uye tigadzirire pfungwa dzedu.” Mhuri yake inosarudza nziyo dzinoenderana nezvimwe zvainenge ichidzidza manheru acho.
Mhuri dzakawanda dzinoverenga Bhaibheri pamwe chete. Kuti zvinakidze, vamwe vanoita kuti mumwe nomumwe averenge achimiririra mumwe munhu ari kutaurwa muchikamu cheBhaibheri chavanenge vasarudza. Mumwe murume wokuJapan akataura kuti ‘pakutanga aiomerwa nokuverenga saizvozvo.’ Asi vanakomana vake vaviri vaifara kuona vabereki vavo vachinakidzwa nokuverenga pamwe chete navo. Dzimwe mhuri dzinotoita mitambo yenyaya dzomuBhaibheri. Vana “vanowanzoona zvinhu munyaya dzomuBhaibheri zvatisingaoni isu vabereki,” anodaro Roger, vamwe baba vanogara kuSouth Africa vane vanakomana vaviri.
Kuti muitewo chimwe chinhu chakasiyana munogona kugadzira areka yaNoa kana temberi yaSoromoni. Kuti muite zvinhu zvakadai zvinoda kuti mutsvakurudze, uye kutsvakurudza ikoko kunogona kuita kuti munakidzwe chaizvo. Somuenzaniso, kuAsia, mumwe mwanasikana ane makore mashanu nevabereki vake pamwe nambuya vake vaiita kunamata kwemhuri vachigadzira bhodhi remutambo une chokuita nenzendo dzaPauro dzoumishinari. Dzimwe mhuri dzakagadzira mitambo yakadaro dzichishandisa nhoroondo dziri mubhuku raEksodho. Donald wokuTogo ane makore 19 akati kudzidza zvakasiyana-siyana “kwakaita kuti kunamata kwedu kwemhuri kunakidze uye mhuri yedu ifare.” Pane here zvamungafungawo zvingaita kuti kunamata kwenyu kwemhuri kuwedzere kunakidza?
ZVINOKOSHA KUTI MUGADZIRIRE
Kana munhu wose ari mumhuri akanyatsogadzirira, zvichaitawo kuti kunamata kwemhuri kunyatsobatsira. Dzimwe nguva vaduku vanoneta, saka vanababa vanofanira kunyatsofunga zvavachadzidza uye kunyatsogadzirira. Vamwe baba vanoti, “Kana ndakanyatsogadzirira, munhu wose anonyatsobatsirwa nechidzidzo chacho.” Vamwe baba vokuGermany vanogara vaudza mhuri yavo zvavachakurukura mumavhiki anotevera. Pavanoronga kuzoona DVD resangano pakunamata kwemhuri, vamwe baba vokuBenin vane vana vatanhatu vane makore ari pasi pe13 vanogara vatsvaka mibvunzo yavanozoshandisa. Chokwadi kugadzirira kunoita kuti kunamata kwemhuri kuwedzere kunakidza.
Kana vose vari mumhuri vakagara vaziva zvichadzidzwa, vanogona kutaura nezvazvo mukati mevhiki, uye izvozvo zvinoita kuti vanzwe manyukunyuku. Uye kana mumwe nemumwe akapiwa zvokuzoita, achanzwa kuti kunamata kwemhuri uku ndekwakewo.
IVAI NEKUNAMATA KWEMHURI NGUVA DZOSE
Kune mhuri dzakawanda dzinotadza kuva nekunamata kwemhuri nguva dzose.
Vanababa vakawanda vanoshanda maawa akawanda kuti vawane chouviri. Somuenzaniso, vamwe baba vokuMexico vanobva pamba na6 mangwanani uye vanozodzoka na8 manheru. Dzimwe nguva Kunamata Kwemhuri kunofanira kuchinjwa kuitira mamwe mapurogiramu okunamata.
Kunyange zvakadaro tinofanira kugara tichiita kunamata kwemhuri nguva dzose. Loïs wokuTogo ane makore 11 anotaura nezvemhuri yavo kuti: “Kunyange zvazvo dzimwe nguva tichizotanga kunamata kwemhuri nguva dzapera nemhaka yezvimwe zvinenge zvaitika mukati mezuva, tinogara tichiita kunamata kwedu kwemhuri.” Ndokusaka dzimwe mhuri dzichironga kuva nekunamata kwemhuri vhiki richangotanga. Kana pakava nezvinongoerekana zvamuka, dzinogona kuronga kuzova nekunamata kwacho rimwe zuva muvhiki iroro.
Mashoko okuti kunamata kwemhuri, anoratidza kuti munenge muchitonamata Jehovha. Itai kuti vose vomumhuri menyu vape Jehovha “nzombe duku dzemiromo” yavo vhiki nevhiki. (Hos. 14:2) Uye dai mumwe nemumwe ari mumhuri akanakidzwa nenguva iyoyo “nokuti mufaro waJehovha ndiyo nhare yenyu.”—Neh. 8:9, 10.